title: Hezekiél Sepeng

text: Hezekiél Sepeng (s. 30. kesäkuuta 1974 Potchefstroom) on eteläafrikkalainen keskimatkojen juoksija. Hän voitti olympiahopeaa 800 metrin juoksussa vuoden 1996 kesäolympialaisissa Atlantassa. Hän on myös voittanut hopeaa vuosien 1994 ja 1998 Kansainyhteisön kisoissa Victoriassa ja Kuala Lumpurissa sekä vuoden 1999 maailmanmestaruuskilpailuissa Sevillassa. Vuonna 1995 Fukuokassa hän voitti universiadien 800 metrillä kultaa ajalla 1.47,87 .


title: Hezekiél Sepeng

text: Sepeng jäi vuonna 2005 kiinni dopingin käytöstä ja sai kahden vuoden kilpailukiellon.


title: Richtersveldin kansallispuisto

text: Richtersveldin kansallispuisto sijaitsee Northern Capen provinssissa Etelä-Afrikassa. Puisto perustettiin vuonna 1991 alueella karjaansa laiduntavien khoiden kanssa käytyjen pitkällisten neuvottelujen tuloksena. Puistossa on vaihtelevat maisemat: luoteisosassa on vuoria, pohjoisessa rehevä jokilaakso ja etelässä hiekkaista autiomaata


title: Richtersveldin kansallispuisto

text: Puiston pääosa on aavikkomaisemaa, jossa kasvaa erityisen runsaasti erilaisia kukkivia mehikasveja. Maailman noin 160 mehikasvisuvusta viitisenkymmentä on edustettuina puistossa. Joukossa on myös endeemisiä lajeja. Tunnetuin mehikasvi on "Pachypodium namaquanum", englanniksi ”half-human” (): miehenkorkuinen, lieriönmuotoinen ja haaraton varsi, jonka päässä on töyhtö pieniä oksia. Khoit pitävät näitä kasveja esi-isiensä ruumiillistumina, puoliksi ihmisinä.


title: Richtersveldin kansallispuisto

text: Puistossa voi olla päivisin yli 50 astetta lämmintä, yöllä lämpötila laskee rajusti. Sateet ovat vähäisiä, ja ilman kosteus päivällä pieni. Kasvit saavat tarvitsemansa veden aamuöisin tiivistyvästä runsaasta kasteesta, joka syntyy, kun mereltä virtaa kostea ilmaa.


title: Richtersveldin kansallispuisto

text: Puisto on Unescon maailmanperintökohde sekä luontoon että paimentolaiskulttuuriin ja siihen liittyvien rakennelmien takia.


title: Hansjörg Jäkle

text: Hansjörg Jäkle (s. 19. lokakuuta 1971 Schonach) on entinen saksalainen mäkihyppääjä ja olympiavoittaja.


title: Hansjörg Jäkle

text: Olympialaisista Jäkle voitti joukkuemäen kultaa Lillehammerissa 1994 ja joukkuemäen hopeaa Naganossa 1998. MM-kilpailuissa 1995 hän saavutti joukkuekisassa hopeaa ja Trondheimissä 1997 pronssia.


title: Hansjörg Jäkle

text: Jäkle oli kymmenes lentomäen maailmanmestaruuskilpailuissa sekä Planicassa 1994 että Oberstdorfissa 1998. Thunder Bayn 1995 MM-kisoissa hän oli suurmäessä kahdestoista ja Naganon olympialaisissa 1998 normaalimäessä seitsemästoista.


title: Hansjörg Jäkle

text: Saksan mäkihyppymestaruuden Jäkle voitti joukkuekilpailusta vuosina 1993 ja 2002. Maailmancupissa Jäkle sijoittui kerran kolmen parhaan joukkoon: hän oli toinen Bischofshofenissa tammikuussa 1998.


title: Hansjörg Jäkle

text: Hän lopetti uransa vuonna 2002.


title: SS Mercator (1904)

text: SS Mercator oli höyrylaiva, joka liikennöi Suomen Etelä-Amerikan linjalla 1920-luvun puolivälistä toisen maailmansodan alkuun saakka. Se tuli saksalaisen sukellusvene U-21:n upottamaksi.


title: SS Mercator (1904)

text: Vuonna 1922 yritysostojen kautta "Finland-Amerika Linjenin" omistukseensa hankkinut Suomen Höyrylaiva Osakeyhtiö ilmoitti aloittavansa Suomen ja Etelä-Amerikan itärannikon välisen lastilinjaliikenteen usealla laivalla. Vuosia kestäneiden neuvottelujen jälkeen Finland-Amerika Linjen asetti linjalle "Mercator"-nimisen laivan vuonna 1926, jonka se oli ostanut Manchester Liners Ltd. -varustamolta edellisvuonna.


title: SS Mercator (1904)

text: Toisen maailmansodan puhjettua suomalaiset lähteet kertovat Mercatorin joko ajaneen miinaan tai tulleen torpedoiduksi 1. joulukuuta 1939 Pohjanmerellä. Colton Shipping Reports ja Mareud.com kertovat saksalaisen sukellusvene U-31:n upottaneen "SS Mercator" -nimisen laivan tuona päivänä. Siri Lawsonin, Jan-Olof Hendingin ja Roland Berrin tekemien myöhempien tutkimusten mukaan U-31 olisi upottanut samoihin aikoihin norjalaisen SS Arcturuksen ja Mercatorin upottaja oli U-21 Kinnairds Headin alueella.


title: SS Mercator (1904)

text: Laiva upotettiin 1.joulukuuta 939 kello 9:27 Saksan aikaa sen ollessa matkalla Buenos Airesista ja Leithista kohti kotisatamaansa Helsinkiä. Lastina oli kahvia, maissia, linssejä, kaseiinia ja maapähkinäelintarvikkeita. Yksi miehistön jäsen sai surmansa. Mercatorin upotuksesta vastasi U-21:n komentaja, sukellusveneässä, Kapitänleutnant, myöhemmin Fregattenkapitän, Fritz Frauenheim. Hylyn sijainti on .


title: S/S Mercator (1920)

text: S/S Mercator oli Suomen Etelä-Amerikan linjalla vuodesta 1937 nimellä "SS Angra" liikennöinyt höyrylaiva. Saksalaiset takavarikoivat sen Danzigissa Lapin sodan alkupuolella ja internoivat sen miehistön Stutthofin keskitysleiriin.


title: S/S Mercator (1920)

text: Vuonna 1937 Atlanta-varustamo osti Norjasta aiemmin valasöljyn kuljettamiseen erikoistuneen laivan nimeltä "S/S Angra", joka muutettiin kuivalastilaivaksi. Sen ensimmäinen nimi oli "Maudie" ja se oli rakennettu A/S Hvalen -yhtiölle. Vuonna 1929 se siirtyi A/S Hektor -yhtiön omistukseen ja sen nimi muuttui Angraksi sen siirryttyä suomalaisomistukseen 1937.


title: S/S Mercator (1920)

text: Vuonna 1942 Angra myytiin Suomen Höyrylaiva Osakeyhtiön omistamalle "Finland-Amerika Linjen":ille, joka muutti sen nimeksi S/S Mercator. Laivan vetoisuus oli lähes 8000 bruttorekisteritonnia ja kantokyky 4748 "gross tons". Se oli 133 metriä pitkänä eräs Suomen pisimpiä aluksia aikanaan. Rauhan aikana se oli muun muassa kuljettanut kahvia suomeen Etelä-Amerikan linjalla, mutta sodan aikana se kulki etupäässä Luulajan ja Saksan välillä kuljettaen rautamalmia saksaan ja tuoden kivihiiltä ja jopa heinäkuormia Suomessa olleiden saksalaisjoukkojen hevosille.


title: S/S Mercator (1920)

text:
21. elokuuta 1944 Mercator lähti Luulajasta kohti Danzigia, kapteeninaan H. Salonen, saapuen määränpäähänsä 25. elokuuta. Suomen katkaistua diplomaattisuhteet Saksaan 2. syyskuuta 1944, Mercator oli yhä Danzigissa ja sen miehistö joutui saksalaisviranomaisten internoimaksi 4. syyskuuta. Sen koko 32-henkinen miehistö kuljetettiin lopulta Stutthofin keskitysleirille.
Saksalaisten takavarikoitua aluksen se joutui Schulte & Bruns -yhtiön operoimaksi nimellä "War Peshwa" ja kärsi vaurioita Hampurissa englantilaisten pommittamana. Suomalaiset arvelivat aluksi laivan uponneen sodan aikana, mutta se joutui vuonna 1945 brittien haltuun. Laiva sai nimen "r/n Empire Crouch" ja sitä operoi Gibbs & Co -niminen yhtiö. Britit korjasivat aluksen vauriot ja luovuttivat sen Suomelle vuonna 1946, jolloin sen nimi vaihtui takaisin Mercatoriksi. Alus asetettiin uudelleen linjaliikenteeseen. Muutamat keskitysleiriltä selvinneet miehistön jäsenet jatkoivat aluksella työskentelyä. Vuonna 1952 alus siirtyi Finland-Amerika Linjenilta täysin Suomen Höyrylaiva Oy:lle. Vuonna 1956 laiva myytiin John Nurminen Oy:lle, jolloin se sai nimen "Ruth Nurminen". Lopulta laiva romutettiin Jokohamassa vuonna 1959.


title: Risti-suoliluunivel

text: Risti-suoliluunivel () muodostuu lonkkaluun suoliluun ja ristiluun välille. Se yhdistää yhdessä lihasten ja jänteiden kanssa takaraajan luuston vartalon luustoon. Risti-suoliluunivel on verrattain hyvin liikkumaton, mutta estrogeenin vaikutuksesta se löystyy raskauden ja synnytyksen yhteydessä.


title: SystemC

text: SystemC on C++-pohjainen mallinnuskieli, joka mahdollistaa laitteiston kuvaamisen perinteisen rekisterisiirtotason (, RTL) lisäksi korkeammilla abstraktiotasoilla: järjestelmätasolla () ja transaktiotasolla (). SystemC sisältää lisäksi simulaatiokernelin, jonka alaisuudessa sille kirjoitettu koodi suoritetaan. SystemC:tä käytetään pääasiassa järjestelmien simulointiin ja verifiointiin, mutta SystemC:llä kirjoitettu koodi voidaan myös syntetisoida tietyin rajoituksin.


title: SystemC

text: Digitaalipiirien suunnittelu monimutkaistuu jatkuvasti transistorien integrointitiheyden kasvaessa Mooren lain tahdissa, josta on syntynyt tarve SystemC:n kaltaisille ilmaisuvoimaisemmille kielille. SystemC on luokkakirjasto joka lisää C++-ohjelmointikieleen laitteistokuvauksessa tarvittavia rakenteita sekä simulaatiokernelin, joka mahdollistaa tarkan rinnakkaisten prosessien ja ajastuksien mallinnuksen. Tämän ansiosta SystemC yhdistää korkean tason ohjelmointikielten suuren ilmaisuvoiman ja olio-ohjelmoinnin tuomat edut perinteisten laitteistokuvauskielten (mm. VHDL, Verilog) tarkkaan laitteiston mallinnukseen. Heikkoutena VHDL:ään ja Verilogiin verrattuna voidaan pitää sitä, että SystemC:llä kirjoitettu koodi ei pääsääntöisesti syntetisoidu yhtä tehokkaasti laitteistoksi.


title: SystemC

text: Moduulit ovat SystemC:n vastine järjestelmätason lohkoille jotka suorittavat jonkin tietyn tehtävän. Ohjelmointitekniseltä kannalta moduuli on luokka, joka perii luokalta sc_module tarvitsemansa ominaisuudet toimiakseen simulaatiokernelin alaisuudessa. Moduulit kommunikoivat ulkomaailman kanssa porttien kautta.


title: SystemC

text: Portit ovat moduulien rajapinta ulkomaailmaan silloin kun järjestelmää mallinnetaan RTL-tasolla. Portit voivat olla yksi- (sisään/ulos) tai kaksisuuntaisia, ja niihin voidaan kohdistaa kirjoitus- ja lukuoperaatioita portin tyypistä riippuen. Portti kytketään aina tarkalleen yhteen kanavaan.


title: SystemC

text: Kanavat välittävät moduulien välistä kommunikaatiota. Yksinkertaisin kanavatyyppi on signaali (sc_signal), joka on yksinkertainen muistiton linja joka vastaa piirilevyllä olevaa johdinta. Jono (sc_fifo) ja puskuri (sc_buffer) –tyyppisillä kanavilla on muistia, joten niihin voidaan kirjoittaa useampia arvoja peräkkäin.


title: SystemC

text: Prosessit toteuttavat moduulien toiminnallisuuden. Prosesseja on kolmea tyyppiä: metodiprosessit, säieprosessit ja kellotetut säieprosessit. Metodiprosessit ovat funktioita, jotka suoritetaan alusta loppuun silloin kun niiden herkkyyslistaan lisätyllä kanavalla tapahtuu muutos. Säieprosesseja suoritetaan kunnes ne päättyvät tai ne nukuttavat itsensä. Tavallisen säieprosessin herkkyyslistalla voi olla useampia kanavia, kellotettu säieprosessi taas on herkkä vain ja ainoastaan kellosignaalille. Jos järjestelmässä on aktiivisena useita prosesseja kerrallaan, niiden suoritus tapahtuu rinnakkain simulaatiokernelin alaisuudessa, ja niiden aiheuttamat muutokset kanavien tilaan arvioidaan vasta viimeisen prosessin suorituksen päättymisen jälkeen.


title: SystemC

text: SystemC sisältää myös joukon uusia laitteistoläheisiä perustietotyyppejä normaalien C/C++ -tietotyyppien lisäksi.


title: SystemC

text: Kokonaislukutyypit


title: SystemC

text: Logiikkatyypit:


title: SystemC

text: Kiinteän pisteen tyypit


title: SystemC

text:
Esimerkki yksinkertaisesta asynkronisesta summaimesta:
Sama esimerkki C++ -tyylisenä ja säieprosessia käyttäen:


title: Waikiki

text: Waikiki () on Honolulun kaupunginosa, joka sijaitsee Oahun saaren etelärannalla, Havaijilla. Waikiki Beach on Waikikin ranta-alue ja yksi maailman tunnetuimmista rannoista. Waikiki ulottuu pohjoisen ja lännen suunnasta Ala Wai Canalilta Diamond Head -tulivuorelle itään. Waikiki on havaijia ja tarkoittaa "suihkuavaa vettä". Waikiki on ollut pitkään rentoutumispaikka, jossa vietetään luksuslomaa. Jo 1800-luvun Havaijin kuninkaalliset pitivät ranta-aluetta juhla- ja rentoutumispaikkanaan.


title: Waikiki

text: Nykyään Waikikin alue rantoineen on turismin keskus Havaijilla. Ranta-alueelta kohoavat korkeat, suurimpien ketjujen modernit hotellikompleksit. Alueen vanhin hotelli, Moana Surfrider, on yhä samalla paikalla, johon se pystytettiin vuonna 1901.


title: Waikiki

text: Waikikin ranta kärsii monen muun rannan tavoin eroosiosta ja rantaa hoidetaan muun muassa korvaamalla aaltojen viemää hiekkaa. Hiekkaa tuotiin laivoilla ja proomuilla jo 1920- ja 1930-luvuilla jopa Manhattan Beachiltä Kaliforniasta asti.


title: Hannu Nyman

text: Hannu Nyman (s. 11. heinäkuuta 1952) on lohjalainen Kansan Raamattuseuran työntekijä ja entinen toiminnanjohtaja ja rovasti. Hän on myös toiminut Sana-lehden päätoimittajana vuodesta 2003 lähtien ja Askel-lehden päätoimittajana vuosina 1989–1995 sekä Kotimaa-yhtiöiden seurakuntalehtien julkaisujohtajana 1995–1997.


title: Hannu Nyman

text: Hannu Nyman on Pro Fide -gospelyhtyeen perustajajäseniä. Vuosina 1966–1971 Nyman toimi sen basistina ja sen jälkeen kosketinsoittajana vuoteen 1973 asti, jolloin hän erosi yhtyeestä. Ensimmäisen kerran hän tosin soitti koskettimia jo vuonna 1970 yhtyeen toisella äänitteellä, EP-levyllä "Hän elää".


title: Hannu Nyman

text: Nyman on tullut Suomessa tunnetuksi myös saarnoistaan ja kirjoistaan, kuten "Toisenlainen evankeliumi, näkökulmia Jehovan todistajien ja mormonien opetukseen" (Karas-sana 1988).


title: Hannu Nyman

text: Kansan Raamattuseurassa Nyman on ollut työntekijänä 1979–1989 ja uudelleen vuodesta 1998 lähtien. Vuosina 2003–2010 hän toimi järjestön toiminnanjohtajana. Nyman on ollut YK:n suomalaisen valvontajoukon pappina Golanilla 1983–1984. Nyman toimitti Sinibaretti-lehteä vuodesta 1987–1993.


title: Hannu Nyman

text: Hannu Nyman on vaimonsa, toimittaja-kirjailija Maija Nymanin kanssa kirjoittanut useita kirjoja. Yhdessä he ovat myös johtaneet parisuhdekoulutusta yli 20 vuotta. Heillä on kolme poikaa: Juhana, Markus eli Marzi ja Matias, joista Marzi Nyman on tunnettu kitaristi.


title: Ruokaruotsi

text: Ruokaruotsi tarkoitti keskiajalla useissa Suomen maakunnissa tunnettua kestitysveroa eli ratsain liikkuvien kruunun edustajien, kuten linnanväen, majoittamista. Tämä kestitysvero kuuluu vanhimpiin veroihin, ja Kauko Pirinen arvelee sen olleen Savossakin tunnettu jo Ruotsin vallan alkuajoista saakka. Nimitys on Savossa liittynyt mm. veroheinään ("rokaroszi") ja kestityskierrokseen ("rokarotzi gestningh"). Päävastuu ruokaruotsista oli hallintopitäjän nimismiehellä, joka oli tuohon aikaan erilaisia hallinnollisia asioita hoitava talonpoikien luottamusmies. jonka piti järjestää 1–4 vuotuista kestitystä esimerkiksi seurueineen liikkuvalle linnanpäällikölle, voudille ja laamannille. Kestitysten kuluista nimismies sai periä kansalta tietynsuuruisen veron verotuksen perusyksikköä kohti. Joissakin tapauksissa – lähinnä Varsinais-Suomessa – korvauksena voi olla myös verovapaus. Talonpojille ruokaruotsi oli verona yhtä suuri kuin linnaan suoritettu kruununvero.


title: Steel Beasts

text: Steel Beasts on eSim Gamesin tekemä tietokonepeli. Pelin aiheena on komppaniatason sotataktiikka painottuen panssaroituihin taisteluajoneuvoihin. Kuluttajaversiona se on sekoitus strategia- ja toimintapeliä ja simulaatiota.


title: Steel Beasts

text: Pelin ammattiversiota, joka ei ole vapaasti kuluttajien ostettavissa, käytetään usean maan puolustusvoimissa panssaritaistelusimulaattorina. Suomessa sitä käytetään mm. panssarivaunumiehistön koulutuksessa. Sotilasversiossa peliohjaimena toimii samankaltainen ohjain kuin mikä Leopard 2 A4:ssäkin on.


title: Tarkastusvaliokunta

text: Tarkastusvaliokunta (TrV) on yksi eduskunnan valiokunnista. Sen pääasiallisena tehtävänä on valvoa valtion taloudenhoitoa ja valtion talousarvion noudattamista. Tehtävässään valiokunta keskittyy valtiontalouden yleiseen tilaan ja hoitoon sekä kysymyksiin, joiden saattaminen eduskunnan tietoon on perusteltua. Sen tehtäviin kuuluu muun muassa valtiontaloutta koskevien kertomusten käsittely ja valmistelu täysistunnolle.


title: Tarkastusvaliokunta

text: Tavoitteena on, että valiokunta tuottaa valvontahavaintonsa mahdollisimman uusina ja selkein kannanottoehdotuksin eduskunnan tietoon. Valiokunta voi viedä merkittävät tarkastushavaintonsa mietinnön muodossa suoraan eduskunnan päätettäväksi. Tarkastusvaliokunnan työssä keskeistä on valvoa, että eduskunnan tahto on toteutunut kulloinkin käsiteltävänä olevassa asiassa.


title: Tarkastusvaliokunta

text: Valiokunnassa on 11 jäsentä ja 6 varajäsentä. Jäsenet ovat kansanedustajia.


title: Tarkastusvaliokunta

text: Valiokunta kokoontuu kahdesta kolmeen kertaan viikossa.


title: Talousvaliokunta

text: Talousvaliokunta (TaV) on yksi eduskunnan valiokunnista. Sen tehtävänä on käsitellä pankkivaltuutettujen vuosittain antamat kertomukset sekä valmistella Suomen Pankkia ja Suomen itsenäisyyden juhlarahastoa (Sitraa) koskevat säädösasiat sekä muut maan pankki- ja rahalaitosta koskevat asiat. Talousvaliokunta käsittelee lisäksi asiat, jotka koskevat kauppaa ja teollisuutta, energiataloutta, kaupallisia yhteisöjä, elinkeinotoimintaa ja sen tukemista, kilpailua, kuluttajansuojaa, yksityistä vakuutustoimintaa, rahoitus- ja arvopaperimarkkina-lainsäädäntöä sekä valtion yhtiöitä, jotka eivät kuulu muun valiokunnan toimialaan.


title: Talousvaliokunta

text: Valiokunnassa on 17 jäsentä ja 9 varajäsentä. Jäsenet ovat kansanedustajia.


title: Talousvaliokunta

text: Valiokunta kokoontuu neljä kertaa viikossa.


title: Talousvaliokunta

text: Suomen suuriruhtinaskunnan säätyvaltiopäivillä talousvaliokunta perustettiin ensimmäisen kerran säätyvaltiopäivillä 1863.


title: Valtiovarainvaliokunta

text: Valtiovarainvaliokunta (VaV) on yksi eduskunnan valiokunnista. Sen tehtävänä on käsitellä valtion talousarvioesitys ja lisätalousarvioesitykset sekä veroja ja muita raha-asioita koskevat lainsäädäntöasiat. Etenkin viime vuosina yhä tärkeämmäksi valiokunnan työssä on tullut valtiontalouden valvonta, jota harjoitetaan ennen muuta käsiteltäessä valtiontaloudellisia kertomuksia.


title: Valtiovarainvaliokunta

text: Valiokunnassa on 21 jäsentä ja 19 varajäsentä. Jäsenet ovat kansanedustajia.


title: Valtiovarainvaliokunta

text: Valiokunta kokoontuu kolme kertaa viikossa, ja sen lisäksi jaostot kokoontuvat vielä erikseen.


title: Valtiovarainvaliokunta

text: Valiokunta jakautuu kahdeksaan jaostoon.


title: Valtiovarainvaliokunta

text: Jaostot ovat


title: Valtiovarainvaliokunta

text: Jokaisessa jaostossa on 9 jäsentä ja 2–3 varajäsentä.


title: Valtiovarainvaliokunta

text: Hallinto- ja turvallisuusjaosto kokoontuu kolme ja verojaosto neljä kertaa viikossa. Muut jaostot kokoontuvat kaksi kertaa viikossa.


title: Valtiovarainvaliokunta

text: Suomen suuriruhtinaskunnan säätyvaltiopäivillä valtionvarainvaliokunta perustettiin ensimmäisen kerran säätyvaltiopäivillä 1863.


title: Kapverdenvarpunen

text: Kapverdenvarpunen ("Passer iagoensis") on pieni, hyvin paikallinen kapverdeläinen varpunen.


title: Kapverdenvarpunen

text: Linnun pituus on noin 13 cm ja siipien kärkiväli 17,5-20 cm. Varpusta selvästi pienempi. Naaras ja nuori lintu muistuttavat väreiltään naarasvarpusta. Koiraalla on kirkkaan punaruskeat kuviot poskessa ja selässä ja sen päälaki on tummanharmaa.


title: Kapverdenvarpunen

text: Laji luetaan joskus afrikanvarpusen ("Passer motitensis") alalajiksi.


title: Kapverdenvarpunen

text: Kotoperäinen laji Kap Verden saarilla. Se on yleinen ja runsas useimmilla saarilla, ja puuttuu vain Fogolta sekä on harvalukuinen Brancolla ja Santa Luzialla. Lajin kanta on elinvoimainen.


title: Kapverdenvarpunen

text: Kuivat avomaat, pensaikot ja kallioalueet. Pesii myös metsissä, viljelyalueilla ja kaupungeissa.


title: Kapverdenvarpunen

text: Pesintä alkaa sadekauden alkaessa elo-syyskuussa. Pesä on yleensä kolossa, joko maassa, kalliossa tai rakennuksessa. Rakentaa joskus puun oksistoon varpusmaisen katetun pesän, jossa on lentoaukko pesän sivussa. Naaras munii 3-5 munaa. Molemmat puolisot osallistuvat haudontaan.


title: Kapverdenvarpunen

text: Aikuiset linnut syövät enimmäkseen siemeniä ja nuoria lehtiä. Poikasia ruokitaan hyönteisillä.


title: Espanjan Grand Prix 2004

text: Espanjan Grand Prix 2004 oli Formula 1 -sarjan osakilpailu, joka ajettiin 9. toukokuuta 2004 Catalunyan radalla Espanjassa. Kilpailun voitti Ferrarilla ajanut Michael Schumacher, jolle voitto oli kauden viides. Jimmy Jump niminen häirikkö juoksi lähtöruudukon ohi lämmittelykierroksella.


title: Monacon Grand Prix 2004

text: Monacon Grand Prix 2004 oli Formula 1 -sarjan osakilpailu, joka ajettiin 23. toukokuuta 2004 Monacon katuradalla. Kilpailun voitti Renault'lla ajanut Jarno Trulli, jolle voitto oli hänen uransa ensimmäinen ja ainoa. Trulli otti kisassa myös ensimmäisen paalupaikkansa.


title: Gare do Oriente

text: Gare do Oriente on rautatieasema Portugalin pääkaupungissa Lissabonissa. Sen suunnitteli Santiago Calatrava ja se avattiin liikenteelle vuonna 1998 maailmannäyttelyyn, joka pidettiin läheisessä Parque das Naçõesissa.


title: Gare do Oriente

text: Gare do Orientella pysähtyvät kaikki paikallisjunat, kaukojunat ja suurnopeusjunat. Asemalta on yhteydet metroon sekä busseihin. Muita palveluja ovat ostoskeskus ja poliisin toimisto.


title: Lancia Dedra

text: Lancia Dedra on Lancian vuosina 1989–1999 valmistama ylemmän keskiluokan automalli. Auto käyttää Tipo-pohjalevyä ja oli sedan-mallina toisen sukupolven Lancia Deltalle. Lancia Dedra oli Lancia Prisman seuraaja eikä saavuttanut suurta menestystä vientimarkkinoilla. Vuonna 1993 tehtiin facelift, joka auttoi hieman myynnissä. Autoa myytiin myös farmarina vuosina 1993–1999 ja se oli melko suosittu Italian markkinoilla siihen asti, kun se korvattiin Lancia Lybralla.


title: Lancia Dedra

text: Lancia kehitettiin Fiat Tempran kanssa Tipo-pohjalevylle, mutta oli Fiatin sijaan kohdistettu ylempään keskiluokkaan. Auton muotoilusta vastasi I.DE.A Institute. Autoon oli saatavana joihinkin malleihin optiona elektronisesti ohjattu jousitus.


title: Lancia Kappa

text: Lancia Kappa on Lancian valmistama auto, jota valmistettiin vuosina 1994–2001. Kappa korvasi Theman vuonna 1994 ja sen korvasi Lancia Thesis vuonna 2001. Auto jakaa pohjalevyn Alfa Romeo 166:sen kanssa ja sitä oli saatavana sedan-, farmari- ja coupe-versioina. Kappaa valmistettiin yhteensä 117 216 kappaletta.


title: Lancia Kappa

text:
Kappan moottorit oli sijoitettu poikittain, kaikki versiot olivat etuvetoisia.
Saatavana oli 5-vaihteinen manuaali tai 4-vaihteinen automaatti.


title: Romāns Vainšteins

text: Romāns Vainšteins (s. 3. maaliskuuta 1973 Talsi) on entinen latvialainen maantiepyöräilijä, lajin maailmanmestari.


title: Romāns Vainšteins

text:
Vainšteins voitti vuonna 2000 ammattilaisten maantieajon maailmanmestaruuden Plouayssa ennen Zbigniew Spruchia ja Óscar Freireä. Pyöräilyn "monumenteissa" Vainšteins sijoittui parhaimmillaan kolmanneksi Flanderin ympäriajossa vuonna 2000 sekä Milano–San Remossa ja Pariisi-Roubaix'ssa 2001.
Lisäksi hän voitti vuonna 1999 Pariisi-Bryssel-ajon sekä kuudennen etapin Italian ympäriajossa.


title: Time Busters

text: Time Busters ("My Science Project", tunnetaan Suomessa myös nimellä Seikkailuni tieteen parissa) on vuonna 1985 ensi-iltansa saanut yhdysvaltalainen tieteiselokuva, jonka on ohjannut Jonathan R. Betuel. Elokuvan pääosassa esiintyvät John Stockwell, Danielle von Zerneck, Fisher Stevens ja Raphael Sbarge.


title: Time Busters

text: "Video-oppaassa" vuodelta 1994 Sam Inkinen kutsuu elokuvaa tyypilliseksi aikamatkustusaiheiseksi tusina-scifiksi ja antaa sille kaksi tähteä viidestä, mikä vastaa sanallista arviota ”keskinkertainen”.


title: Hyundai Heavy Industries

text: Hyundai Heavy Industries Co., Ltd. (HHI) on maailman suurin laivanrakennusyhtiö. Yhtiön pääkonttori sijaitsee Seoulissa, Etelä-Koreassa ja se on Hyundai Heavy Industries Groupin tytäryhtiö. Hyundai Heavy Industries perustettiin huhtikuussa 1972 ja seuraavan vuoden marraskuussa se rekisteröitiin nimellä Hyundai Shipbuilding & Heavy Industries. Perustajana toimi Chung Ju-yung. Vuonna 1978 yhtiö vaihtoi nimensä nykyiseen muotoon. Helmikuussa 2002 yhtiö erotettiin Hyundai Groupista. Yhtiö valmistaa muun muassa irtolastialuksia, konttialuksia, kaasu- ja kemikaalilaivoja, öljynporauslauttoja sekä moottoreita laivoihin. Kesäkuun loppuun 2010 mennessä yhtiö oli toimittanut yhteensä 1 590 alusta 264 eri laivanomistajalle 48 eri maahan.


title: Hyundai Heavy Industries

text: Muun muassa maailman suurin jääluokitettu öljytankkeri M/T Stena Arctica on rakennettu Hyundai Heavy Industriesin telakalla.


title: Bandiagaran kallio

text: Bandiagaran kallio on erikoisen muotoinen kalliomuodostelma dogonien maassa Malissa. Se on yli 150 kilometriä pitkä, ja sen korkeus vaihtelee eteläosien sadasta metristä pohjoisosan noin viiteensataan metriin. Kallion rinteisiin on louhittu asuntoja, varastotiloja ja alttareita. Alueella on säilynyt ikivanhoja traditioita (naamioita, juhlia, rituaaleja ja seremonioita jotka liittyvät muun muassa esi-isien kunnioittamiseen). Sanghan kylän vaiheilla on ollut asutusta ainakin tuhannen vuoden ajan, joista viitisensataa vuotta asukkaina on ollut dogoneita, aiemmin muita heimoja. Bandiagara on UNESCOn maailmanperintökohde.


title: Harjannelihas

text: Harjannelihas () kuuluu alaraajan lihaksiin, ja sen tehtävinä on lonkan adduktio, ulkorotaatio sekä fleksio. Harjannelihaksen origo on häpyluun harjanteessa (lat. "pecten ossis pubis") ja insertio reisiluun takapinnalla ("linea pectinea"). Sitä hermottavat femoralis- ja obturatorius-hermot.


title: Dougga

text: Dougga eli Thugga on roomalaisaikainen rauniokaupunki Tunisiassa. Se oli aluksi linnoitettu berberikylä. Myöhemmin siitä tuli Numidian kuninkaan pääkaupunki. Roomalaiset valloittivat Douggan vuoden 200 eaa. paikkeilla. Bysantti ja vandaalit valloittivat vuorollaan Douggan, joka alkoi rapistua. Noin vuonna 168 on rakennettu hieno teatteri, jossa pidetään vuosittain festivaalit.


title: Dougga

text: Dougga on Pohjois-Afrikan parhaiten säilynyt roomalaiskaupunki ja UNESCOn maailmanperintökohde


title: Päärynänmuotoinen lihas

text: Päärynänmuotoinen lihas () kuuluu takaraajan lihaksiin. Se lähtee ristiluusta (tarkemmin ristiluun etupinnalta, os sacrum pelvina) sekä koiralla ligamentum sacrotuberalesta ja päättyy reisiluun trochanter majoriin. Sen tehtävänä on lonkkanivelen ojennus, ulkokierto sekä raajan loitontaminen. Sen erikoisuutena on tehtävän vaihtuminen ulkokierrosta loitonnukseen, kun lonkkanivel on tarpeeksi koukussa. Kyseistä lihasta hermottaa nervus plexus sacralis (L5, S1, S2).


title: Eliza R. Snow

text: Eliza Roxcy Snow Smith Young (21. tammikuuta 1804 – 5. joulukuuta 1887) oli eräs merkittävimpiä naisia 1800-luvun Myöhempien aikojen pyhien Jeesuksen Kristuksen kirkossa. Hän oli lahjakas ja juhlittu runoilija, joka kuvasi runoissaan MAP-kirkon alkuaikojen historiaa, luonnon kauneutta ja herkkyyttä, ihmisen ja Jumalan välistä suhdetta, Jeesuksen Kristuksen työtä sekä Jumalan persoonaa. Useat Eliza Snown runoista on sävelletty, ja ne kuuluvat nykyään MAP-kirkon lauluaarteistoon. Hänen runoistaan kuuluisin lienee Jumalan ominaisuuksia ja taivaallista Isää ja äitiä kuvaava runo "Isä taivaan".


title: Eliza R. Snow

text: Eliza Snow oli kirkon viidennen presidentti Lorenzo Snown sisar. Hän oli sekä kirkon perustajan profeetta Joseph Smithin että kirkon toisen presidentin Brigham Youngin vaimo moniavioisessa liitossa. Hän toimi myös kirkon naisjärjestön, Apuyhdistyksen toisena johtajana Joseph Smithin vaimon Emma Hale Smithin jälkeen vuodesta 1866 aina kuolemaansa asti.


title: Eliza R. Snow

text: Eliza Snow syntyi Becketissä, Massachusettsissa Oliver ja Rosetta Snown toisena lapsena. Elizan ollessa kahden vuoden ikäinen perhe muutti Mantuaan, Ohioon, jossa hänen pikkuveljensä Lorenzo syntyi. Vuonna 1835 Eliza liittyi MAP-kirkkoon ja muutti kirkon keskuspaikkaan Kirtlandiin, jossa hän tuki taloudellisesti valmistumassa olevan Kirtlandin temppelin rakentamista. Myöhemmin hän muutti kirkon johtajien mukana ensin Adam-ondi-Ahmanin laaksoon Missouriin ja sitten Nauvoohon, Illinoisiin, jossa hän toimi opettajana. Eliza Snow vihittiin avioliittoon Joseph Smithin kanssa 29. kesäkuuta 1842. Joseph Smithin saatua surmansa väkivaltaisen joukon käsissä 27. kesäkuuta 1844 Eliza meni avioliittoon Brigham Youngin kanssa, tosin vain "täksi ajaksi", ei "iankaikkisuudeksi", kuten profeetta Smithin kanssa. Hän muutti uuden aviomiehensä mukana Suuren suolajärven laaksoon, nykyiseen Utahiin vuonna 1847. Lapseton Eliza muutti asumaan Brigham Youngin kotitaloon, Leijonataloon. Hän kuoli Salt Lake Cityssä 5. joulukuuta 1887.


title: Kari Teräväinen

text: Kari Teräväinen (s. 16. kesäkuuta 1965, Joensuu) on suomalainen entinen jääkiekkoilija. Hän on pelannut SM-liigassa Lahden Reippaassa, HPK:ssa ja Jokipojissa.


title: Kari Teräväinen

text: Nykyisin Teräväinen toimii urheilu- ja vapaa-ajan välineiden myynnissä, sekä valmentaa Vaasan palloseuran jalkapallojunioreita. Vuonna 2012 hänet valittiin vuoden juniorivalmentajaksi.


title: Ikuinen shakki

text: Ikuinen shakki on tilanne shakissa, jossa toinen osapuoli voi tai pakottaa tasapelin shakkaamalla jatkuvasti, jolloin sama tilanne toistuu koko ajan. Ikuinen shakki on aseman toistumisen erikoistilanne. -Shakatulla osapuolella saattaa olla mahdollisuus paeta shakkausta eri tavoin ja estää toistoon perustuva tasapeli, mutta 50 siirron sääntö tulee vastaan ja johtaa siis tasapeliin.


title: Ikuinen shakki

text: Usein ikuiseen shakkiin pyrkii se osapuoli, jolla on huonompi tilanne. Ikuinen shakki esiintyy usein kuningatarloppupeleissä, kun molemmilla on vain muutama tai ei ollenkaan sotilaita ja kuningas sekä kuningatar.


title: Ikuinen shakki

text: Carl Hamppen ja Philipp Meitnerin välisessä pelissä (Wien 1872) sarja uhrauksia sai mustan saamaan pelistä kuvaajan mukaisen tasapelin. Kyseinen esimerkki on ehkä kuuluisin ja merkillisin esimerkki tasapelistä ikuisella shakilla.


title: Kaksoisshakki

text: Kaksoishakki on shakkisiirto, jossa toinen osapuoli uhkaa vastustajan kuningasta kahdella eri nappulalla. Ainoa vastaus kaksoisshakkiin on kuninkaan siirtäminen, sillä muuten on mahdotonta eliminoida molempia uhkia samalla siirrolla.


title: Kaksoisshakki

text: Yleisin kaksoisshakkaustyyppi on siirto, jossa nappula siirtyy paljastaen lähetin, tornin tai kuningattaren takaansa ja uhkaa samalla itse vastustajan kuningasta.


title: Kaksoisshakki

text: Erikoinen kaksoisshakki on siirto, jossa siirretty nappula ei itse uhkaa vastustajan kuningasta vaan paljastaa vain kaksi uhkausta. Ainoa mahdollinen tapa saavuttaa tämä on ohestalyönnillä. Esimerkiksi kuvaajan asemassa musta on juuri siirtänyt g7-g5. Valkea voi vastata hxg6 e.p.+. Kyseessä on kaksoisshakki, mutta sotilas itse ei shakkaa. Kyseinen tapahtuma on äärimmäisen harvinainen peleissä, mutta siihen voi törmätä shakkitehtävissä.


title: Kaksoisshakki

text: Kaksoisshakki voi olla yllättävä ase pelissä. Seuraavassa pelissä musta teki kolme kertaa peräkkäin tornilla ja lähetillä kaksoisshakin ja voitti pelin hienoon shakkimattiin.


title: Kvaliteetti

text: Kvaliteetti voi tarkoittaa seuraavia:


title: Paljastusshakki

text: Paljastusshakki on shakkisiirto, jossa jokin nappula siirtyy pois tieltä paljastaen takanaan olevan nappulan uhkauksen vastustajan kuninkaaseen. Paljastusshakki voi olla vahva ase, sillä vastustajan täytyy torjua shakki eikä hän voi tehdä siirtyvälle nappulalle mitään. Jos myös siirtyvä nappula uhkaa kuningasta, kyseessä on kaksoisshakki. Jos paljastettu nappula ei uhkaa kuningasta vaan jotain muuta vastustajan nappulaa, kyseessä on "paljastusuhkaus".


title: Paljastusshakki

text: Kuvaajan asemassa valkea on pahassa paikassa, musta uhkaa voittaa tornin ratsusta haarukan avulla. Valkea ei kuitenkaan välitä uhkasta, vaan tekee nätin kuningattarenuhrauksen ja matittaa mustan.


title: Pussimatti

text: Pussimatilla tarkoitetaan shakissa mattia, joka tehdään ratsulla vastustajan omien nappuloiden tukkiessa kaikki kuninkaan mahdolliset pakoruudut. Tavallisesti matti esiintyy kuninkaan ollessa oikeassa kulmassa tornin vieressä ja sotilaiden vielä aloituspaikallaan, jolloin ratsu voi matittaa kuninkaan ruudusta f7 tai f2. Yleensä pussimatti seuraa uhrauksen jälkeen.


title: Pussimatti

text:
Seuraavassa asemassa valkea voi pelata 1.Rf7+ Kg8 2.Rh6++ Kh8 3.Dg8+ Txg8 4.Rf7#.
Toinen esimerkki pussimatista on Edward Laskerin ja Israel Horowitzin välisessä pelissä (New York, 1946). Peli eteni seuraavasti:


title: Sommitelma (shakki)

text: Sommitelma on shakissa uhrauksella yleensä alkava, eri nappuloilla tehty useamman peräkkäisen siirron sarja, joka johtaa edullisempaan asemaan. Sommitelmaan voi kuulua erilaisia taktisia kuvioita kuten paljastuksia, haarukoita ja kiinnityksiä.


title: Sommitelma (shakki)

text: Sommitelman tavoitteena voi olla asemallisen tai laadullisen edun saavuttaminen. Pelaaja voi myös pyrkiä tappioasemassa pattiin sommittelemalla. Esimerkkinä kuvan tilanne.


title: Sommitelma (shakki)

text: Musta pelasi 1...Dxg3?, johon valkea vastasi 2. Dg8+!. Peli jatkui 2...Kxg8 3. Txg7+ ja valkea jatkaa shakkailua seitsemänneltä riviltä. Jos musta syö tornin, valkea on patissa ja peli päättyy tasan.


title: Takasotilas

text: Takasotilas on shakissa sotilas, joka on jäänyt viereisillä riveillä olevista omista sotilaista jälkeen, ja jolla ei voi edetä ilman materiaalin menetystä. Takasotilas on yleensä asemallinen heikkous, sillä sitä on vaikea puolustaa, ja vastustaja voi asettaa upseerinsa sen eteen ilman pelkoa siitä, että se voitaisiin häätää pois toisella sotilaalla. Lisäksi sotilas estää vastustajan torneja ja kuningatarta uhkaamasta nappulaa sotilaan edessä.


title: Takasotilas

text: Useissa moderneissa avauksissa pelaaja ottaa tarkoituksella itselleen takasotilaan paremman kehityksen toivossa. Näistä esimerkkejä ovat muun muassa sisilialaisen puolustuksen Najdorf-muunnelma, jos musta pelaa ...e5 ja sisilialaisen puolustuksen Sveshnikov-muunnelma.


title: Siirtopakko

text: Siirtopakko tarkoittaa shakissa tilannetta, jossa toisen osapuolen on pakko siirtää, vaikka siirto vain huonontaa hänen asemaansa. Siirtopakko esiintyy useasti loppupelissä, kun nappuloita on vähän.


title: Siirtopakko

text: Vasemmalla olevassa kuvassa musta on siirtovuorossa, ja joutuu päästämään valkean kuninkaan joko c5- tai e5-ruutuun. Sen jälkeen valkea kuningas syö mustan sotilaan ja ylentää omansa voittaen pelin.


title: Siirtopakko

text: Oikealla siirtovuorossa oleva joutuu irtautumaan sotilaastaan, jolloin vastapuoli voi syödä sen ja korottaa oman sotilaansa.


title: Siirtopakko

text: Siirtopakkoa käytetään myös loppupelissä matittamiseen. Esimerkiksi kevyillä upseereilla matitettaessa (ratsu ja lähetti tai kaksi lähettiä) vastustaja pitää saattaa siirtopakkotilanteisiin, jossa se joutuu perääntymään laudan kulmaa kohti. Myös kuningatar vastaan torni on voitto kuningattarelle siirtopakkoa hyväksi käyttäen.


title: Välisiirto (shakki)

text: Välisiirto on shakkitermi, jolla kuvataan tilannetta, jossa pelaaja ei siirräkään oletetusti, vaan tekeekin toisen siirron, joka tekee välittömän uhan. Kun vastustaja reagoi tähän, pelaaja jatkaa peliä oletetulla siirrolla.


title: Välisiirto (shakki)

text:
Vasemmalla olevan kuvaajan tilanteessa musta lyö tornin
1... Txh4
ja odottaa valkean lyövän takaisin. Valkea pelaa kuitenkin välisiirron.
2. Dd8+! 2. Kh7
3. Dxh4+ 3. Kg8
4. Dxg3 voittaen tornin ja saaden voittoaseman.


title: Välisiirto (shakki)

text: Toinen esimerkki esiintyi pelissä Tartakower-Capablanca, New York 1924, . Irving Chernev kutsui peliä ”kuolemattomaksi välisiirtopeliksi”.


title: Välisiirto (shakki)

text:
Kuvaajan asemassa valkea on juuri pelannut 9. Lxb8, ja olettaa mustan lankeavan ansaan: 9. Txb8 10. Da4+ ja 11. Dxb4 voittaen lähetin. Musta tekee kuitenkin välisiirron 9...Rd5! suojaten lähetin ja uhaten haarukkaa 10...Re3+. 10. Kf2:n jälkeen musta löi lähetin ja voitti pelin 20 siirron kuluttua.
Jos valkea olisi pelannut Lf4 (Kf2:n sijasta) musta ei olisi pelannut Rxf4?, joka olisi sallinut Da4+:n voittaen lähetin. Musta olisi sen sijasta pelannut toisen välisiirron 10...Df6! uhaten lähettiä uudestaan ja uusien ratsuhaarukkauhan. 11. Dc1:n jälkeen musta olisi voinut esimerkiksi ottaa lähetin tai pelata vielä välisiirron 11...Ld6 tai 11...g5.


title: Linnoittautuminen

text: Linnoittautuminen voi tarkoittaa:


title: Lähetti

text: Lähetti voi tarkoittaa seuraavia:


title: Nils Gadolin

text: Nils Ero Gadolin (25. syyskuuta 1889 Mikkeli – 12. maaliskuuta 1944) oli suomalainen jääkärieverstiluutnantti. Hänen vanhempansa olivat kenraalimajuri Guido Gadolin ja Aino Helena Savander, puolisonsa vuodesta 1923 Marie Louise Juselius. Eronnut 1924.


title: Nils Gadolin

text: Gadolin kirjoitti ylioppilaaksi vuonna 1908 ja jatkoi opintojaan teknisen korkeakoulun arkkitehtiosastolla vuosina 1908–1911, sekä Helsingin yliopiston filosofisen tiedekunnan historiankielten osastolla vuosina 1909–1910. Hän kerkisi tehdä vielä opintomatkat Saksaan ja Itävaltaan 1911–1914 ennen sotilasuraansa.


title: Nils Gadolin

text:
Gasolin liittyi Saksassa olevaan jääkäripataljoona 27:ään Lockstedtin leirille 2. komppaniaan 5. maaliskuuta 1915. Hänet siirrettiin 3. komppaniaan 10. marraskuuta 1916, jossa toimi ylijoukkueenjohtajana (oberzugführer). Hänelle myönnettiin rautaristi 19. marraskuuta 1916.
Gadolin osallistui Misse-joen, Riianlahden ja Aa-joen taisteluihin. Riianlahdella hän sai 12. marraskuuta 1916 johdettavakseen tiedusteluosaston.


title: Nils Gadolin

text:
Suomeen (Vaasaan) Gadolin saapui pääjoukon mukana 25. helmikuuta 1918 majuriksi ylennettynä. Suomen sisällissodassa hän sai johdettavakseen 1. jääkärirykmentin (eversti Ausfeld) 2. jääkäripataljoonan, jonka esikunta sijaitsi Seinäjoella. 22. maaliskuuta hän sai johdettavakseen 2. jääkäriprikaatin (eversti von Coler) 4. jääkärirykmentin, jonka esikunta sijaitsi Savonlinnassa. Rykmentti siirrettiin rintamalle 11. huhtikuuta Viipurin valloitukseen.
Huhtikuussa 1918 ammuttiin majuriksi ylennettyä Olof Lagusta kuolettavasti hänen ollessaan Nils Gadolinin ja everstinrouva Thesleffin seurassa. Tapaus jäi tutkimatta, Olof Laguksen veljen Rubenin sinnikkäästä painostuksesta huolimatta.


title: Nils Gadolin

text: Sisällissodan loppuhetkillä Gadolin nimitettiin Helsinkiin perustettavan vänrikkikoulun johtoon (ensimmäinen kurssi aloitti Mikkelissä, mutta siirtyi kohta Helsinkiin). Koulun tarkoituksena oli kouluttaa reservin upseereita. Seuraavana vuonna hänet nimitettiin Karjalan Rykmentti N:o 3:n komentajaksi, jonka nimi muutettiin Viipurin Rykmentiksi.


title: Nils Gadolin

text: Komentaja-aikanaan Gadolin osallistui vuonna 1919 nk. Aunuksen retkikuntaan päällikkönä.


title: Nils Gadolin

text: Kymenlaakson suojeluskuntapiirin päällikkyyden hän vastaan otti vuonna 1921 ja toimi tehtävässä vuoteen 1922 saakka, jolloin hänet siirrettiin Savon jääkärirykmentin III pataljoonan komentajaksi ja edelleen vuonna 1923 Polkupyörapataljoona 3:n komentajaksi. Tässä tehtävässä hän oli kunnes vuonna 1923 erosi vakinaisesta palveluksesta. Hänet haudattiin Helsinkiin.


title: Luettelo Kissin singleistä

text: Tämä on luettelo rock-yhtye Kissin singleistä.


title: Luettelo Kissin singleistä

text: Listasijoituksella viitataan aina singlen A-puoleen, eli ensin mainittuun kappaleeseen.


title: Queen Rock Montreal

text: Queen Rock Montreal on brittiläisen Queen-yhtyeen vuonna 2007 julkaisema konserttitallenne. Konsertti on julkaistu CD- ja LP-levyillä, sekä videona DVD-, Blu-ray- ja HD DVD-levyillä. DVD:stä on myös kahden levyn versio, jossa on konsertin lisäksi myös yhtyeen esiintyminen Live Aidissä vuonna 1985.


title: Queen Rock Montreal

text: Kuvattu konsertti ei ollut osa mitään promootiokiertuetta, kuten aiemmin julkaistut konserttitallenteet. Kyseessä oli yksittäinen konserttitapahtuma Kanadassa, jonka ainoana tarkoituksena oli ikuistaa yhteen esiintyminen filmille. Ensimmäinen Queen-konserttielokuva julkaistiin "We Will Rock You"-nimisenä, VHS-kasetilla vuonna 1982 Yhdysvalloissa ja vuonna 1984 Britannissa, sekä myöhemmin myös DVD-levyllä vuonna 2001. Yhdysvalloissa julkaistu versio oli huomattavasti lyhyempi, vain 60 minuuttia pitkä, kun taas varsinainen konsertti kestää noin 96 minuuttia.


title: Queen Rock Montreal

text: Montreal Forumiin kokoontunut kanadalaisyleisö on tavallista Queen-yleisöä vaisumpi. Tämä näkyy ja kuuluu yhtyeen turhautumisena aiheuttaen sen, että esityskin jää hivenen ponnettomaksi. Mercury koittaa turhaan useita kertoja nostattaa yleisön tunnelmaa. Kappaleen "Love Of My Life" alussa Mercuryn voi jopa kuulla lausuvan pettyneenä kitaristi Maylle: "They don't know it", "He eivät tunne sitä [kappaletta]". Vaisu yleisö ei kuitenkaan onnistu latistamaan tunnelmaa täysin, vaikka Mercury hetkittäin kimpaantuukin sättimään yleisöä turhautuneena. Yleisö kuitenkin tunnistaa tuolloin tuoreen "The Game" -albumin kappaleet ja villiintyy niistä.


title: Queen Rock Montreal

text: Konsertissa kuullaan ensimmäistä kertaa livenä Queenin ja David Bowien yhdessä säveltämä "Under Pressure", jota oli sitä ennen soitettu runsaasti radiossa. Lisäksi filmille on tallentunut harvemmin konserteissa kuultuja kappaleita kuten rumpali Roger Taylorin sävellys "I'm In Love With My Car" Taylorin itsensä laulamana, sekä Mayn "Dragon Attack".


title: Queen Rock Montreal

text: * ennenjulkaisematon, ei DVD:llä.


title: Queen Rock Montreal

text: Kokoonpanossa huomattavaa on, että yhtye ei edelleenkään käyttänyt syntetisaattoreita lavalla, mutta tähän oli tulossa huomattava muutos. Puoli vuotta myöhemmin alkaneella "Hot Space" -albumin promootiokiertueellaan yhtye toi lavalle sekä ylimääräisen kiertuemuusikon, että syntetisaattorit. Queen Rock Montreal on siis viimeinen yhtyeen esiintyminen klassisella kokoonpanolla, jolla yhtye oli esiintynyt jo vuodesta 1973.


title: Last Christmas

text: Last Christmas on vuonna 1984 julkaistu Wham!in esittämä jouluaiheinen musiikkikappale. Kappaleen on sanoittanut, ja tuottanut laulaja George Michael.


title: Last Christmas

text: Kappale nousi julkaisuvuonna muun muassa Britannian singlelistan kärkeen, ja pysyi siellä monta viikkoa.


title: Last Christmas

text: Last Christmas on yksi maailman soitetuimmista joululauluista. Muun muassa Suomessa se oli vuosina 2005, 2009, 2010 ja 2011 kaupallisten radioiden soitetuin jouluaiheinen kappale.


title: Last Christmas

text: Vuonna 2004 VH1-musiikkikanava teki äänestyksen parhaimmista joululauluista ja "Last Christmas" päätyi 3. sijalle Suomessa.


title: Last Christmas

text: Kappaleesta on tehty useita coverversioita. Coverversion esittäjiä ovat muun muassa Hilary Duff, Taylor Swift, Cascada, Ashley Tisdale ja Ariana Grande.


title: Last Christmas

text: Kappaleesta on tehty myös suomenkielinen käännöskappale nimeltä "Joulusydän", jonka levytti ensimmäisenä Timo. T. A. Mikkonen ja ystävät vuonna 1989. Kappaleen on levyttänyt myöhemmin muun muassa Arja Koriseva.


title: Union (Yesin albumi)

text: Union on brittiläisen progressiivista rockia soittavan Yes-yhtyeen kolmastoista studioalbumi, joka julkaistiin vuonna 1991.


title: Union (Yesin albumi)

text: Vaikka albumia tuki maailmanlaajuinen kiertue ja sekä fanit että yhtye pitivät sitä yhtenä Yesin parhaista albumeista, sitä myytiin vain saman verran kuin "Anderson Bruford Wakeman Howea", eli maailmanlaajuisesti noin puoli miljoonaa kappaletta. "Union" on Yesin viimeinen studioalbumi, jolla oli merkittävää kaupallista menestystä, vaikkakaan sillä ei ollut samaa suosiota kuin vuoden 1987 albumilla "Big Generator".


title: Union (Yesin albumi)

text: Bill Brufordin mukaan albumi on keinotekoinen ja sen tekemisen motiivina raha. Anderson-Bruford-Wakeman-Howe albumin ja "Evening of Yes music plus" -kiertueen onnistuttua sekä kaupallisesti että taiteellisesti tarkoitus oli tehdä uusi albumi. Arista levy-yhtiö esti tämän ja ajoi läpi suunnitelman, jonka mukaan ABWH:n materiaali yhdistettäisiin Chris Squiren, jolla oli oikeudet Yes-nimeen, kokoonpanoon ja julkaistaisiin Yesin nimellä. Bruford toteaa, että albumi on käsikirja siitä, miten albumia ei tule tehdä ja että tekoprosessi oli pahinta näkemäänsä rahan tuhlausta. Levy-yhtiö puuttui musiikkiin, ja lähes hallitsematon projekti viimeisteltiin lähinnä koska siihen oli jo käytetty runsaasti rahaa. Bruford kertoo Rick Wakemanin antaneen albumille nimeksi ”Onion” () koska se itketti häntä aina, jos hän sen kuuli.


title: Union (Yesin albumi)

text: Jon Anderson oli käytännössä eronnut Yesistä, mutta manageri Tony Dimitriades piti asian salassa Trevor Rabinilta ehdottamalla tälle sooloalbumin tekoa, minkä lisäksi Rabin kokeili yhteistyötä Roger Hodgsonin kanssa sekä teki oman kiertueen.


title: Union (Yesin albumi)

text: Andersonin ja Rabinin tilalle Yesiin tulivat multi-instrumentalisti ja laulaja Billy Sherwood sekä kitaristiksi Bruce Gowdy. Sherwood, Chris Squire ja Alan White alkoivat säveltää uutta musiikkia. Tony Kaye alkoi valmistella sooloalbumiaan. Kukaan ei ollut täsmälleen selvillä, tehtiinkö musiikkia uudelle Yes- albumille, sivuprojektiin vai sooloalbumille.


title: Union (Yesin albumi)

text: Tilanteen selvittämiseksi manageri Dimitriades kysyi levy-yhtiöltä neuvoa, ja ratkaisuna se ilmoitti kokoonpanojen muusikoiden yhdistämisen Yes- nimen alle. Sherwood ja Gowdy tajusivat tilanteen ja vetäytyivät, vaikkakin pettyneinä.


title: Union (Yesin albumi)

text: Albumin sävellykset ovat suurelta osin ABWH:n toiselle albumille tarkoitettuja. Osaan niistä Bill Bruford, Steve Howe ja Tony Levin ehtivät tehdä pohjanauhoitukset. Mukaan albumille tuli Brufordin ja Howen soolokappaleita 70- luvun Yesin tyyliin.


title: Union (Yesin albumi)

text:
Levy-yhtiön sekä kahden muusikkoryhmän taustavoimien painostamana tuottaja Jonathan Elias oli välikädessä, ja nän hyväksyi vastentahoisesti Jon Andersonin tahdon tulla toiseksi tuottajaksi.
ABWH:n musiikki edusti perinteisempää progressiivista tyyliä ja Trevor Rabinin Yesiin tuoma tyyli lähestyi valtavirran stadionrockia. Toisaalta Elias ei pitänyt esimerkiksi Howen soittotyyliä sopivana ja halusi rock-voittoisempaa kitarointia.


title: Union (Yesin albumi)

text: Kun varmistui, että yhdistynyt kokoonpano lähtisi kiertueelle, Jon Andersonin ja Chris Squiren lauluosuuksia lisättiin tutun soinnin saavuttamiseksi kummankin laulaessa osuutensa tahoillaan. Howen soittoa paikattiin runsaasti kuten myös Rick Wakemanin äänittämiä kosketinsoitinosuuksia. Uusien kitaraosuuksien soitosta vastasi Jim Haun, joka mukaili Howen soittoa tarkoin tehden siihen levy-yhtiön vaatimia lisäyksiä. Tehtävää tarjottiin myös Steve Lukatherille. Scott Van Zen soitti osuuksia, joita ei lopulta käytetty.


title: Union (Yesin albumi)

text: Sen paremmin Yes- kuin ABWH:n muusikotkaan eivät ole pitäneet lopputuloksesta. Albumin kuultuaan varsinkin Howe, Wakeman ja Bruford olivat vihaisia ja pettyneitä. Wakeman ei tunnistanut osuuksiaan lainkaan, sillä kaikkiaan osuuksia oli ollut soittamassa 11 kosketinsoittajaa. Howen alkuperäiset osuudet olivat jääneet minimaalisiksi, ja myös Brufordin osuuksia oli muokattu. Trevor Rabin puolestaan nimitti "Shock to the System" - kappaletta pelkäksi tyylinsä plagiaatiksi. Howe pettyi erityisesti siihen, että Elias oli vakuuttanut Howen tehneen hyvää jälkeä. Howe on todennut, että Anderson ja Elias hukkasivat Brufrod-Howe-Levin trion esittelemien kappaleiden potentiaalin."Union" (Arista 261 558) sijoittui 7. sijalle Isossa-Britanniassa. Yhdysvalloissa sijoitus oli 15., ja se pysyi listoilla 19 viikkoa.Lisäksi albumin osuuksia soittavat useat muusikot, mm. Steve Porcaro, Jim Crichton kosketinsoittimet, Mark Mancina kosketinsoittimet ja ohjelmointi, Jim Haun kitara. "The More We Live-Let Go" kappaleen taustat on soittanut Billy Sherwood paitsi toiset kosketinsoittimet, joita soittaa Squire. Aikaisempi, alkuperäinen versio Sherwoodin myös laulamana on julkaistu Squiren ja Sherwoodin "Conspiracy" albumilla.


title: Union

text: Union oli suomalainen huoltoasemaketju. Se perustettiin vuonna 1931 ja lakkautettiin vuonna 1991, jolloin vanhat Unionit muuttuivat Neste-huoltoasemiksi.


title: Union

text: Lokakuussa 2009 helsinkiläinen mainos- ja markkinointitoimisto Enholm & Co. ilmoitti hankkineensa Union-brändin oikeudet. Samalla entisen Enholm & Co. -nimen käytöstä luovuttiin.


title: Union

text: Union oli aluksi pääkaupunkiseutulaisten ammattiautoilijoiden omistama. Alkuperäinen nimi oli "Bensiinin-Kuluttajain Oy" (BK), ja yritys perustettiin vuonna 1931. Josafatin kallioilla 8. kesäkuuta 1931 pidettyyn perustamiskokoukseen osallistui 117 helsinkiläistä taksiautoilijaa. BK valitsi tavarantoimittajakseen Suomalainen Nafta Oy:n, joka toi maahan neuvostoliittolaista bensiiniä. Yhtiön ensimmäinen oma huoltoasema sijaitsi Helsingin keskustassa osoitteessa Heikinkatu 17 (nyk. Mannerheimintie), mutta huoltoasemarakennus jouduttiin purkamaan Postitalon tieltä vuonna 1935. Jo Bensiinin-Kuluttajain Oy:n ensimmäisinä toimintavuosina sen markkinaosuus nousi 17 prosenttiin ja sen huoltoasemia perustettiin Helsingin ulkopuolelle kahdeksaan muuhun kaupunkiin. BK:n tavarantoimittaja Suomalainen Nafta Oy myytiin yhdysvaltalaiselle Gulfille vuonna 1937.


title: Union

text: Vuonna 1947 Bensiinin-Kuluttajain Oy:n omistuspohja laajeni, kun pääkaupunkiseudun kuorma-autoilijat tulivat mukaan alun perin taksimiesten omistamaan yhtiöön. Vuonna 1949 sopimuskiistat yhtiölle öljyä toimittaneen Gulfin kanssa kärjistyivät, ja BK joutui luovuttamaan kaikki jakeluasemansa Gulfille. Vuonna 1951 BK:n tavarantoimittajaksi tuli Oy Trustivapaa Bensiini Ab, joka oli siirtynyt neuvostoliittolaiseen omistukseen vuonna 1948.


title: Union

text: Yhtiön nimi vaihdettiin vuonna 1953 Oy Union-Öljy Ab:ksi. Tunnukseksi valittiin punavalkoinen siivekäs öljytippa. Vuoteen 1963 mennessä Unionilla oli jo 162 asemaa, ja öljytipan rinnalle otettiin käyttöön sini-puna-valkoinen tunnus. 1960-luvulla Unionin huoltoasemaverkosto laajeni, ja ensimmäiset elementtiasemat valmistuivat 1964. Ensimmäinen autonpesukone aloitti toimintansa 1965, ja myös ensimmäiset itsepalveluasemat rakennettiin saman vuosikymmenen aikana. Tiettävästi Suomen ensimmäiset itsepalvelumittarit otettiin käyttöön vuonna 1961 Helsingissä Unionin Mannerheimintien huoltoasemalla, joka jouduttiin vuonna 1969 purkamaan hotelli Hesperian tieltä.


title: Union

text: Vuonna 1967 Keskusosuusliike Hankkija hankki osake-enemmistön yhtiöstä. Tämän seurauksena Unionin polttoöljytoimitukset kasvoivat yhden vuoden aikana peräti 85 prosenttia, mikä oli pois polttoöljyt Hankkijalle aiemmin toimittaneelta Gulfilta. 1970-luvun alussa huoltoasemia oli ehtinyt kertyä jo kolmisensataa. Tammikuussa 1979 BP:n huoltoasemat liitettiin Unionin verkostoon. Tämän myötä Union nousi maan kolmanneksi suurimmaksi huoltoasemaketjuksi. Lopullisesti Suomen BP fuusioitiin siihen 1983.


title: Union

text: Olympiavuonna 1980 aloitettiin Suomen Olympiakomitean tukeminen. Huoltoasemien ilmettä muutettiin, ja osa kahvioista muutettiin Punahilkka-kahvioiksi. 1980-luvulla otettiin myös käyttöön uusi huoltamotyyppi, joissa oli pääpainona automatkaajan palveleminen. Neste osti enemmistön Unionista vuonna 1983. Syksyllä 1990 Neste nosti omistusosuuttaan 98 prosenttiin. Vuotta myöhemmin Union- ja Finnoil-ketjut yhdistettiin lopulta Neste-ketjuksi.


title: Big Generator

text: Big Generator on brittiläisen progressiivista rockia soittavan Yes-yhtyeen kahdestoista studioalbumi, joka julkaistiin vuonna 1987. Se on jatkoa menestyneelle "90125" albumille. Albumin tekeminen kesti kauan, koska yhtyeellä oli erimielisyyksiä.


title: Big Generator

text:
Albumi oli kaupallisesti menestys, ja siltä julkaistiin kaksi hittiä: "Love Will Find A Way" ja "Rhythm Of Love" (yhtyeen viimeinen kappale US Top 40 -listalla). "Big Generator" (Atco 790 522) sijoittui Britannian albumilistalla 17. sijalle. Yhdysvalloissa se ylsi 15. sijalle ja pysyi listalla 30 viikkoa.Albumi - Billboard (Pohjois-Amerikka)
Singlet - Billboard (Pohjois-Amerikka)


title: A&M Records

text: A&M Records on Universal Music Groupin omistama yhdysvaltalainen levy-yhtiö. Herb Alpert ja Jerry Moss perustivat sen vuonna 1962.A&M Records toimii nykyisin osana Universal Music Groupin Interscope-Geffen-A&M:aa.


title: Jerry Moss

text: Jerome S. "Jerry" Moss (s. 8. toukokuuta 1935) on yhdysvaltalainen liikemies. Hänet tunnetaan parhaiten A&M Records -levy-yhtiöstä, jonka hän perusti yhdessä muusikko Herb Alpertin kanssa vuonna 1962. Hänet ja Alpert otettiin vuonna 2006 Rock and Roll Hall of Fameen.


title: Akvaporiini

text: Akvaporiinit ovat integraalisia kalvoproteiineja, joiden avustamana vesi kulkeutuu nopeammin solukalvon läpi.


title: Akvaporiini

text: Akvaporiini on tetrameeri eli se koostuu neljästä täysin samanlaisesta alayksiköstä, joissa kussakin on itsenäisesti toimiva vesikanavansa. Alayksiköt ovat vielä jakautuneet amino- ja karboksyyliterminaalisiin puoliskoihin, jotka sijaitsevat solukalvolla toisiinsa nähden vastakkaissuuntaisesti.


title: Akvaporiini

text: Akvaporiinien rakenteen selvittämisestä myönnettiin Nobelin kemianpalkinto Peter Agrelle vuonna 2003.


title: Akvaporiini

text: Akvaporiineja on useammanlaisia ja ne eroavat aminohappojärjestyksensä mukaan. Erot vaikuttavat kanavan kokoon ja siihen minkälaisia molekyylejä ne päästävät lävitseen.


title: Akvaporiini

text: Akvaporiini muodostaa positiivisesti varautuneiden aminohapposivuketjujen peittämän kanavan, joka selektiivisesti päästää vesimolekyylejä lävitseen jopa 3*10 molekyyliä sekunnissa. Se ei kuitenkaan lainkaan läpäise protoneja, mikä johtuu sivuketjujen positiivisesta varauksesta. Jotkin akvaporiinit voivat kuitenkin läpäistä sähköisesti neutraaleja molekyylejä, kuten glyserolia ja ureaa. Kanavan rakenne estää vetysidosten muodostumisen vesimolekyylien välille. Molekyylit eivät täten voi kiinnittyä toisiinsa vaan kulkeutuvat yksitellen kanavan läpi, jolloin liike on nopeampaa.


title: Alfred Binet

text: Alfred Binet [bine] (alk. Alfredo Binetti; 8. heinäkuuta 1857 Nizza, Sardinian kuningaskunta – 18. lokakuuta 1911 Pariisi, Ranska) oli ranskalainen psykologi ja psykometriikan pioneeri. Hän julkaisi kollegansa Théodore Simonin kanssa ensimmäisen nykyaikaisen älykkyystestin vuonna 1905.


title: Alfred Binet

text: Binet syntyi Ranskan Nizzassa. Vanhempien avioeron jälkeen äiti ja poika muuttivat Pariisiin. Binet valmistui lakikoulusta vuonna 1878, mutta alkoi toimia psykologina ilman alan koulutusta. Hän työskenteli tutkijana Salpêtrièren sairaalassa Jean-Martin Charcot'n johdolla. Aluksi hän keskittyi hypnotismiin. Vuonna 1892 hän aloitti työn Sorbonnen yliopiston tutkimuslaboratoriossa, jonka johtaja hänestä tuli kaksi vuotta myöhemmin. Aluksi hän tutki lasten kehitystä työtoverinaan kasvatuspsykologi Theodore Simon. Binet kehitti vuonna 1903 Ranskan valtion toimeksiannosta älykkyystestin. Se koostui muutamasta kymmenestä tehtävästä, joita oli kokeiltu eri ikäisillä lapsilla, kehitysvammaisilla ja sotilailla. Seuraava vaihe oli Binetin–Simonin älykkyystesti (1905 ja 1908). Tutkijat alkoivat nimittää lasten eri kehitysvaiheita älykkyysiäksi, ja sitä tietä he päätyivät älykkyysosamäärän mittaamiseen.


title: Alfred Binet

text: Testiä käytettiin aluksi apukoululaisten valitsemiseen ja kehitysvammaisten luokittamiseen. Binet teki vielä hieman ennen kuolemaansa muutoksia kehittämäänsä testiin, ja myöhemmin yhdysvaltalainen Lewis Terman muokkasi sitä lahjakkaiden testaamiseen. Binet oli tutkijoista ensimmäinen, joka pyrki älykkyyden täsmälliseen mittaukseen ja ensimmäinen, joka sisällytti testeihin älykkyyden eri osa-alueita.


title: Lääkäri

text: Lääkäri (lyhenne lääk.) on lääketiedettä harjoittava terveydenhuollon ammattilainen. Lääkärin työn tarkoituksena on potilaiden terveyden palauttaminen tai ylläpitäminen ja sairauksien ehkäiseminen tutkimuksen, diagnosoinnin ja hoidon avulla. Teollisuusmaissa lääkärin tutkinto saavutetaan yliopistotasoisella koulutuksella, joka kestää tyypillisesti 4–7 vuotta. Länsimaissa lääkärin ammattia saavat yleensä harjoittaa vain lisensoidut, määritetyn koulutuksen suorittaneet ammattihenkilöt.


title: Lääkäri

text: Lääkäri on Suomessa lääketieteen lisensiaatin (LL tai lääket. lis.) tai ulkomailla vastaavan koulutuksen saanut terveydenhuollon ammattilainen, joka on saanut oikeuden harjoittaa lääkärinammattia laillistettuna ammattihenkilönä. Suomessa terveydenhuoltoa valvoo ja lääkärinoikeudet antaa sosiaali- ja terveysalan lupa- ja valvontavirasto (Valvira). Lääkärikoulutus kestää kuusi vuotta, ja sitä annetaan Suomessa Helsingin, Turun, Tampereen ja Oulun yliopistojen lääketieteellisissä tiedekunnissa sekä Itä-Suomen yliopiston terveystieteiden tiedekunnassa Kuopiossa.


title: Lääkäri

text: Peruskoulutuksen jälkeen lääkäri voi erikoistua jollekin lääketieteen erikoisalalle 5–6 vuotta kestävässä erikoistumiskoulutuksessa, jonka päätteeksi suoritetaan kirjallinen erikoislääkärikuulustelu, jolloin hänestä tulee kyseisen alan erikoislääkäri. Lääkäri voi myös suorittaa tieteellisen jatkotutkinnon, johon sisältyy kirjallinen opinnäyte eli väitöskirja. Tieteellisen jatkotutkinnon suorittaneista lääkäreistä käytetään arvonimeä lääketieteen tohtori (LT tai lääket. toht., aikaisemmin LKT tai lääket. ja kir. toht.). Lääkärikoulutuksen saaneiden yleisimpiä ammattinimikkeitä ovat erikoistuva lääkäri, terveyskeskuslääkäri ja työterveyslääkäri.


title: Lääkäri

text: Suomessa on yksi työikäinen lääkäri jokaista 271 asukasta kohti. Kuusikymmentä prosenttia suomalaisista lääkäreistä on naisia.


title: Lääkäri

text: Yhdysvaltalaistutkijat tarjoavat lääkärin aikapulan avuksi vuorovaikutustaitojen parantamista. Systemoidussa katsauksessa tutkijat löysivät aiheesta 9 alkuperäistutkimusta. Vaikka tutkimukset olivat heterogeenisia ja pääosin havainnoivia, niiden avulla voitiin luoda malli ajankäytön tehokkuuden parantamiseen. Viisi tässä esiteltyä ratkaisua rakennettiin vastaanoton peruselementtien ympärille.


title: Lääkäri

text: 1. Hyvän vuorovaikutussuhteen luominen ja ylläpitäminen. Tässä epäonnistuminen voi johtaa luottamuksen puutteeseen tai toisaalta pitkittyvään jaaritteluun. Ratkaisuna on tiedostetun lyhyt "alkukatsaus" jokaisen tapaamisen alkuun ("tähän jäätiin suhteessamme viimeksi").


title: Lääkäri

text: 2. Tietoinen havainnointi ja informaation vastaanottaminen. Epäonnistuminen voi johtaa siihen, ettei lääkäri huomaa keskittyneensä potilaalle vähemmän oleellisiin asioihin (esim. jakamaan tietoa jota potilas ei pysty vastaanottamaan). Ratkaisuna on potilaan ajatusten selvittäminen ja niihin keskittyminen lääkärin omien kiinnostuksen kohteiden sijaan.


title: Lääkäri

text: 3. Tärkeiden aiheiden jäljittäminen ja yhteinen etukäteisagenda. Ilman tätä vaarana on jumiutua vähemmän tärkeisiin, mutta ensimmäisenä esiin putkahtaneisiin asioihin, jolloin potilaalle tärkeisiin asioihin asti ei ehditä. Ratkaisuna on noudattaa selvää agendaa: avauksen jälkeen yhteenveto potilaan esittämistä asioista sekä yhdessä sopiminen siitä mitkä aiheet nyt käsitellään ja miksi.


title: Lääkäri

text: 4. Potilaan antamien emotionaalisten tai sosiaalisten vihjeiden huomioiminen. Potilaan perimmäinen huoli ei välttämättä selviä lääkärille, jos tämä jättää vihjeet huomiotta. Empatian osoittaminen vie lääkäriltä aikaa vain sekunteja, mutta voi lyhentää vastaanoton kokonaiskestoa, kun potilaan ei tarvitse palata huolenaiheeseensa enää uudelleen.


title: Lääkäri

text: 5. Potilaan näkökulmaan perehtyminen ja jatkosuunnitelman tekeminen yhdessä. Jos lääkäri ei huomaa potilaan erilaista ajattelutapaa, lääkäri saattaa tuhlata aikaansa jatkosuunnitelmaan, jolla ei ole edellytyksiä toimia. Ratkaisuna on käyttää hieman aikaa – yleensä korkeintaan jokunen minuutti – siihen että asettuu potilaan nahkoihin ja tekee jatkosuunnitelman yhdessä. Tällöin voidaan kuitenkin vähentää turhaa ajankäyttöä, jota tapahtuu väistämättä, elleivät lääkäri ja potilas puhu samaa kieltä ja pyri samaan lopputulokseen.


title: Lääkäri

text: Mallin toimivuudesta terveyden lisääntymisen tai muiden lopputulosten näkökulmasta kaivataan tutkimuksia. Kliinikon näkökulmasta keinot kuulostavat eittämättä varsin toimivilta.


title: Välikokoinen säie

text: Välikokoiset säikeet muodostavat mikrotubulusten ja mikrofilamenttien kanssa solun tukirangan. Niiden tehtävä on tukea solun rakennetta ja tumaa, sekä lisätä solun kestävyyttä mekaanista rasitusta vastaan. Säikeet kiinnittyvät soluliitoksiin muodostaen tukevan verkoston solulimassa.


title: Välikokoinen säie

text: Välikokoiset säikeet muistuttavat rakenteeltaan lujia köysiä. Ne syntyvät polymeroimalla tiettyjä proteiineja. Proteiineja on useita erilaisia ja ne voidaan jakaa sijainnin ja toiminnan perusteella neljään eri ryhmään taulukon mukaisesti. Säikeet ovat läpimitaltaan 10 nm. Kaikkien monisoluisten eliöiden soluista löytyy ainakin yksi säietyyppi. Säikeet kattavat suuren osan solun tilavuutta. Proteiinissa on alfakierteisiä osia, joiden ansiosta ne voivat kiertyä köysimäisiksi rakenteiksi.


title: Välikokoinen säie

text: Välikokoiset säikeet lujittavat paitsi yksittäistä solua mekaanista stressiä vastaan, myös solukudosta, kun desmosomit yhdistävät vierekkäisten solujen säikeet vahvaksi verkostoksi. Eri solutyypit ilmentävät niille tyypillisiä välikokoisia säikeitä. Niitä analysoimalla voidaan saada tietoa myös solun alkuperästä organismissa. Tätä käytetään esimerkiksi syöpätutkimuksissa.


title: Monica Potter

text: Monica Louise Potter, o.s. "Brokaw", (s. 30. kesäkuuta 1971 Cleveland, Ohio, Yhdysvallat) on yhdysvaltalainen näyttelijä. Hän on elokuvarooliensa ohella esiintynyt muun muassa televisiosarjoissa "Boston Legal", jossa hän esitti Lori Colsonia vuosina 2004–2005, ja "Samaa sukua", jossa hän esitti Kristina Bravermania 2010–2014.


title: Monica Potter

text: Potter on ollut kahdesti naimisissa, ja hänellä on kolme lasta.


title: Sally Potter

text: Sally Potter (s. 19. syyskuuta 1949 Lontoo) on brittiläinen elokuvaohjaaja ja -käsikirjoittaja. Hän on opiskellut tanssia ja koreografiaa.


title: Sally Potter

text: Potterin tunnetuimpia elokuvia ovat "Orlando" (1992), "The Tango Lesson" (1997), "Mies joka itki" (2000) ja "Yes" (2004).


title: Mark Valley

text: Mark Thomas Valley (s. 24. joulukuuta 1964 Ogdensburg, New York, Yhdysvallat) on yhdysvaltalainen näyttelijä. Hänet tunnetaan rooleista lukuisissa televisiosarjoissa, kuten Brad Chasen roolista draamasarjassa "Boston Legal" vuosina 2004–2007, John Scottin roolista tieteissarjassa "Fringe – rajamailla" vuosina 2008–2009 sekä Christopher Chasen roolista toimintasarjassa "Human Target" vuodesta 2010.


title: Mark Valley

text: Valleylla on aiemmin ollut vakituisia rooleja muun muassa sarjoissa "Pasadena", "Keen Eddie" ja "Päivien viemää".


title: Mark Valley

text: Valley meni joulukuussa 2008 naimisiin "Fringe – rajamailla" -sarjassa tapaamansa kanssanäyttelijä Anna Torvin kanssa. He erosivat vuoden 2010 alussa.


title: Landry Allbright

text: Landry Alexandra Allbright (s. 1. elokuuta 1989) on yhdysvaltalainen näyttelijä. Hänellä oli varhainen menestysrooli elokuvassa "Con Air – lento vapauteen" (1997), ja hän on sittemmin esiintynyt muun muassa vuonna 2000 aloitetussa televisiosarjassa "Veljemme on nero". Hän on kotoisin Kaliforniasta.


title: Justin Berfield

text: Justin Tyler Berfield (s. 25. helmikuuta 1986 Los Angeles) on yhdysvaltalainen näyttelijä. Hän on esiintynyt 5-vuotiaasta saakka ja tullut 2000-luvulla maailmanlaajuisesti tunnetuksi "Reesen" roolistaan televisiosarjassa "Veljemme on nero".


title: Carl-Axel Acking

text: Carl-Axel Acking (8. maaliskuuta 1910 – 12. kesäkuuta 2001) oli ruotsalainen arkkitehti ja huonekalumuotoilija.


title: Carl-Axel Acking

text: Acking opiskeli Tukholman taideteollisessa korkeakoulussa Konstfackissa ja Kuninkaallisessa teknillisessä korkeakoulussa (KTH). Myöhemmin hän opetti Konstfackissa vuosina Konstfackissa 1947–57 ja KTH:ssa vuodesta 1957 lähtien. Vuodesta 1964 hän toimi Lundin teknillisen korkeakoulun arkkitehtikoulun arkkitehtuurin professorina.


title: Carl-Axel Acking

text: Acking oli vuonna 1955 Helsingborgissa järjestetyn H55-arkkitehtuurinäyttelyn pääarkkitehti. Lundissa hän toimi vuosina 1970–77 tuomiokirkkoarkkitehtina.


title: Arrested Development

text: Arrested Development on yhdysvaltalainen progressiivinen hip hop -yhtye.


title: Arrested Development

text: Arrested Development perustettiin jo 1980-luvun lopulla. Yhtye sai kiinnityksen Chrysalis Recordsiin vasta kolmen vuoden, viiden kuukauden ja kahden päivän kuluttua perustamisesta, ja esikoisalbumin nimeksi tulikin "3 Years, 5 Months & 2 Days in the Life Of...". Tämän vuonna 1992 julkaistun albumin suurimmaksi hitiksi muodostui ”Tennessee”. Yhtye palkittiin parhaan rap-albumin ja parhaan uuden esiintyjän Grammy-palkinnoilla sekä "Rolling Stone" -lehden ”vuoden yhtyeenä”.


title: Arrested Development

text: Arrested Development esitti laulun ”Revolution” Spike Leen elokuvassa "Malcolm X" (1992).


title: Arrested Development

text: Yhtyeen toinen albumi "Zingalamaduni" (1994) ei ollut esikoisalbumin kaltainen menestys. Yhtye hajosi vuonna 1996, mutta aloitti toimintansa uudelleen vuonna 2000.


title: Arrested Development

text: DJ Headliner (s. 1967) ei palannut yhtyeeseen sen uuden alun jälkeen, ja nykyisin ainoana keulahahmona toimii Speech (s. 1968).


title: Speech

text: Todd Thomas, taiteilijanimeltään Speech, (s. 25. lokakuuta 1968) on yhdysvaltalainen hip hop -muusikko. Hän on toiminut vuodesta 1988 Arrested Development -yhtyeen keulahahmona − ensin vuoteen 1996 DJ Headlinerin (s. 1967) kanssa ja vuodesta 2000 yksin yhtyeen tehtyä comebackin.


title: Speech

text: Afroamerikkalainen Speech syntyi Milwaukeessa Robert ja Patricia Thomasin nuorimpana lapsena.


title: Speech

text: Speech on luonut myös soolouran. Hänen ensimmäinen oma albuminsa "Speech" ilmestyi 23. tammikuuta 1996, ja siltä julkaistiin singlenä kappale ”Like Marvin Said (What’s Going On)”. Hänellä on vaimo ja kaksi lasta.


title: Identiteetti (psykologia)

text: Identiteetti (latinan sanasta "idem" ’sama’) tarkoittaa psykologiassa ihmisen yksilöllistä käsitystä itsestään. Identiteetin perustana ovat ihmisten omat persoonalliset ominaisuudet, jotka voivat muuttua tai kehittyä vuorovaikutuksessa muiden ihmisten kanssa.


title: Identiteetti (psykologia)

text: Identiteetin kehittyminen edellyttää, että ihminen pääsee kokeilemaan erilaisia asioita, näkemään mahdollisuuksia, pohtimaan monenlaisia ajatusmaailmoja ja valitsemaan niiden väliltä. Vanhempien rooli kehityksen alkuvaiheessa on tärkeä. Nuoret tarvitsevat tukea siinä vaiheessa, kun he murrosiässä alkavat verrata perheen arvoja muun maailman tarjontaan. Vanhempien tulisi tällöin ymmärtää ja sietää se, että nuoret voivat kyseenalaistaa vanhempiensa arvot ja tehdä toisenlaisia valintoja kuin nämä.


title: Identiteetti (psykologia)

text: Vanhemmat saattavat avata tai sulkea nuoren mahdollisuuksia maailmankuvan rakentamisessa uskonnollisen, ideologisen tai ammatillisen taustansa vuoksi. Tämä voi johtaa siihen, ettei identiteetti välttämättä olekaan oma vaan omaksuttu niin että ihmisen elämästä tulee muiden asettamien odotusten suorittamista. "Omaksuttu identiteetti" on tällöin ihmiselle taakka. Omaksutun identiteetin varassa elävät ovat hyvin auktoriteettiuskoisia eli tekevät kyseenalaistamatta, mitä käsketään.


title: Identiteetti (psykologia)

text: Identiteetti on vahva ja kypsä silloin, kun ihminen tuntee pystyvänsä toteuttamaan itseään ja elää sopusoinnussa itsensä, valintojensa ja arvojensa kanssa kaikilla elämän alueilla. Jos identiteetti on kunnossa, ihminen kestää luhistumatta kriisejä, kuten avioeroa ja työttömyyttä. Vahva identiteetti kasvattaa myös joustavuutta, muutosten sietoa ja menestystä työelämässä.


title: Identiteetti (psykologia)

text: Amerikkalaisen tutkimuksen mukaan ihmiset työskentelevät mieluiten sellaisten ihmisten kanssa, joilla on kypsä identiteetti. Heitä pidetään muita älykkäämpinä, ymmärtäväisempinä ja työyhteisöön parhaiten sopeutuneina, koska he ovat itse punninneet vaihtoehtonsa ja perustellusti päätyneet valintoihinsa ja voivat siksi puolustaa omia ajatuksiaan ja ymmärtävät myös toisten mielipiteitä.


title: Identiteetti (psykologia)

text: Ihmisen identiteetin kehitys jatkuu koko elämän ajan. Erik H. Eriksonin psykodynamiikan pariin kuuluva tutkimus on käsitellyt tätä. Psykososiaalisen kehitysteorian mukaan nuoruuden kehitystehtävänä on ehyen identiteetin muodostaminen. Identiteetti kehittyy koko elämän ajan yksilön kokemien haasteiden pohjalta. Etsintään kuluu tavallisesti vuosia. Nuorten itsearviointitaito kehittyy ja hänen on luovuttava lapsuuden minäkäsityksestä, joka perustuu samastumiseen ja normeihin. Identiteetin kehitys ei etene järjestelmällisesti. Erikson jakaa identiteetin "egon identiteettiin" (tietoisuuteen itsen erillisyydestä), "persoonalliseen identiteettiin" (persoonallisuuteen) ja "sosiaaliseen identiteettiin" (sosiaalisiin rooleihin).


title: Identiteetti (psykologia)

text: Minuuteen sisältyvän jatkuvuuden tunteen edellytyksenä Erikson pitää kolmea asiaa: "eheytymistä kokonaisuudeksi" (nuori tuntee olevansa sama ihminen muuttuvissa tilanteissa), "jäsentymistä sekä aikaan" (nuori kokee menneisyyden, nykyisyyden ja tulevaisuuden jatkuvaksi kokonaisuudeksi) "että ympäristöön" (jäsentymistä auttavat tärkeät ihmissuhteet, historia jne.). Jäsentymisen tuloksena syntyvä identiteetti tuottaa tasapainon ja hyvinvoinnin kokemuksen. Kehitysvaiheen vaarana on identiteetin epäselvyys. Nuori etsii identiteettiään kokeilemalla erilaisia rooleja ja toimintatapoja. Kokeilemisen, hylkäämisen ja hyväksymisen prosessit lujittavat identiteettiä. Identiteetin muotoutuminen johtaa oman yksilöllisyyden löytämiseen.


title: Identiteetti (psykologia)

text: Identiteetti muotoutuu vuorovaikutuksessa muiden ihmisten kanssa (edellyttää muilta saatavaa palautetta ja tulkintaa). Muiden ihmisten näkemykset itsestä joko hyväksytään tai hylätään. Negatiivisella palautteella on myös keskeinen rooli. Niiden hylkääminen on mahdollista vain, jos yksilön identiteetti on kehittynyt vahvaksi. Kaveripiirin arviot vaikuttavat nuoren tunne-elämään ja itsearvostukseen sekä käsitykseen siitä, millainen asema hänellä on sosiaalisissa suhteissa. Nuori rakentaa kuvaa itsestään paljolti muiden suhtautumisen perusteella. Ryhmiin identifioituminen kasvattaa itsetuntoa ja yhteenkuuluvuuden tunnetta. Lopulta nuori itsenäistyy ja samankaltaisuuden tarve muuttuu pyrkimykseksi yksilöllisyyteen. Nuori uskaltaa puolustaa omia mielipiteitään ja elää niiden mukaisesti.


title: Identiteetti (psykologia)

text: James Marcia on kehittänyt edelleen Eriksonin teoriaa. Identiteetin muodostumista voidaan kuvata kaksivaiheisena prosessina. Ensimmäisessä nuori kokeilee erilaisia vaihtoehtoja ja mahdollisuuksia. Toisessa vaiheessa hän tekee päätöksiä näillä elämänalueilla ja sitoutuu joihinkin vaihtoehtoihin. Marcian mukaan identiteetin kehityksessä on neljä tasoa.Negatiivinen identiteetti tarkoittaa uhmakasta pyrkimystä olla juuri ympäristön toiveiden vastainen. Nuori suojaa näin itseään ympäristön paineelta. Negatiivinen identiteetti perustuu siihen, mistä lasta on moitittu tai minkä hän on kokenut häpeälliseksi.


title: Identiteetti (psykologia)

text: Vahva egon identiteetti ja kulttuuriset juuret auttavat koko identiteetin kehittymistä. Puutteet identiteetin osa-alueilla voivat johtaa identiteettikriisiin.


title: Identiteetti (psykologia)

text: Kognitiivisessa psykologiassa identiteetti tarkoittaa kykyä itsetarkasteluun ja tietoisuutta omasta itsestä, eli periaatteessa samaa kuin Eriksonin egon identiteetti. Identiteetti liittyy läheisesti minäkuvaan.


title: Identiteetti (yhteiskuntatieteet)

text: Identiteetti on yhteiskuntatieteissä kattokäsite yksilön tai ryhmän käsitykselle itsestään erillisenä, muista erottuvana kokonaisuutena.


title: Identiteetti (yhteiskuntatieteet)

text: Erik H. Eriksonin psykodynamiikan pariin kuuluva tutkimus käsittelee identiteettiä lähinnä sen kehittymisen kannalta. Identiteetti kehittyy koko elämän ajan yksilön kokemien haasteiden pohjalta. Erikson jakaa identiteetin egon identiteettiin (tietoisuuteen itsen erillisyydestä), persoonalliseen identiteettiin (persoonallisuuteen) ja sosiaaliseen identiteettiin (sosiaalisiin rooleihin). Vahva egon identiteetti ja kulttuurilliset juuret auttavat koko identiteetin kehittymistä. Puutteet identiteetin osa-alueilla voivat johtaa identiteettikriisiin.


title: Identiteetti (yhteiskuntatieteet)


title: Identiteetti (yhteiskuntatieteet)

text: Sosiaalipsykologia on jakautunut kahteen suuntaukseen — psykologiseen ja sosiaaliseen. Psykologinen sosiaalipsykologia käsittelee ryhmätoimintaa lähinnä yksilön sisäisestä näkökulmasta. Sosiaalinen sosiaalipsykologia ottaa laajemmin huomioon myös ryhmät ja identiteetin merkityksen niissä.


title: Identiteetti (yhteiskuntatieteet)

text: Varmaa selitystä sille, miksi ryhmäidentiteettejä omaksutaan, ei kumpikaan suuntaus anna. Ryhmiin identifoituminen kuitenkin yleisesti lisää itsetuntoa ja kuuluvuuden tunnetta. Ryhmäidentiteeteistä pyritään myös etsimään vastausta esimerkiksi syrjintään, eli siihen, miksi ryhmään kuuluvia suositaan ryhmän ulkopuolisten kustannuksella.


title: Identiteetti (yhteiskuntatieteet)

text: Sosiaalipsykologit ovat myös tutkineet identiteetin muodostumista sosiaalisten ryhmien aiheuttamien sopeutumispaineiden kannalta.


title: Identiteetti (yhteiskuntatieteet)

text: Sosiologiassa identiteetti tarkoittaa yksilön näkemystä erilaisiin ryhmiin kuuluvuudesta. Identiteetin rakennuskomponentteja voivat olla sukupuoli, ikä, ammatti, etniset ryhmät tai mikä tahansa muu tärkeäksi koettu asia. Puhutaan esimerkiksi sukupuoli-identiteetistä tai kansallisesta identiteetistä. Identiteetin kehittymiseen vaikuttavat vahvasti vallitsevat sosiaaliset olot ja historiallinen aikakausi.


title: Identiteetti (yhteiskuntatieteet)

text: Vaikka yksilön identiteetti, käsitys itsestä tai minuus, on hyvin subjektiivinen kokemus, muotoutuu se niissä sosiaalisissa kehyksissä jotka yksilöä ympäröivät. Näillä on suuri merkitys siihen, millaisena yksilö ymmärtää itsensä. Ihminen tekee koko ajan havaintoja ympäristöstään ja liittää osan havainnoista osaksi identiteettiään, esimerkiksi vertailun kautta. Identiteetin osaksi hyväksytään ennen kaikkea elementtejä, joita muut ihmiset ja yhteiskunta vahvistavat toiminnallaan ja määrityksillään. Esimerkiksi sukupuolten jakautuminen miehiin ja naisiin vaikuttaa yksilön identiteettiin ennen kaikkea yhteisöllisen tyypittelyn kautta. Tyypittely uusintaa käsitystä miehen ja naisen eroavaisuudesta erilaisin kulttuurisin tavoin. Tapoina voivat toimia esimerkiksi käsitykset miesten ja naisten ammatillisista, fyysisistä, seksuaalisista yms. ominaisuuksista, joiden nähdään eroavan toisistaan määritelmällisesti, muodostaen eri sukupuolet.


title: Identiteetti (yhteiskuntatieteet)

text: Identiteetin muokkautuminen voi tapahtua myös erilaisten yksilön suorittamien irrallisten roolisuoritusten kautta. Esimerkiksi isän rooliin voi kuulua yleisesti hyväksyttyjä piirteitä, jotka yksilö sisäistää osaksi identiteettiään. Kuitenkaan roolien kautta identiteettiin kiinnittyvien ominaisuuksien ei tarvitse olla yksilön persoonallisuutta määrääviä, vaan ne voidaan nähdä erillisinä identiteetin puolina.


title: Identiteetti (yhteiskuntatieteet)

text: Nykyisin erityisen tärkeä osa yksilön identiteetin muokkautumisessa on erilaisilla sekundaarisosialisaation muodoilla. Yksilön sosialisaatiossa omaksumaan identiteettiin voi kiinnittyä aineksia erilaisista alakulttuureista ja muista yksilön toimintaan vaikuttavista piireistä. Kulttuurinen identiteetti korvautuu ja muuntuu mahdollisesti useaankin otteeseen, kun yksilö rakentaa identiteettiään haluamistaan aineksista, pala palalta. Kuitenkin viime kädessä yksilöllinen identiteetti kiinnittyy primaarisosialisaatiossa omaksuttuihin merkityksiin, joiden pohjalta elämää peilataan.


title: Identiteetti (yhteiskuntatieteet)

text: Kulttuurintutkimuksen vallitseva näkemys identiteetistä ei katso ihmisellä olevan muuttumatonta ydintä, essentialistisesti nähtyä identiteettiä. Sitä vastoin identiteetti nähdään prosessina; ihmisessä kamppailee tai neuvottelee koko ajan monenlaiset identiteetit. Identiteetti on siis konstruktiivinen, ei-essentialistinen. ks. Kirjallisuutta: Hall.


title: Identiteetti (yhteiskuntatieteet)

text: Sosiologi Rogers Brubaker on esittänyt, että identiteetin käsite on liian moniselitteinen, jotta se voisi toimia yhteiskunnallisen analyysin välineenä. Hänen mukaansa on tarpeen erottaa toisistaan identiteetti käytännön kategoriana ja teoreettisena kategoriana; on mahdollista eritellä identiteettipuhetta ja -politiikkaa ilman, että otetaan lähtökohdaksi "identiteettien" olemassaolo.


title: Aspects of Albert Järvinen

text: Aspects of Albert Järvinen on suomalaisen kitaristi Albert Järvisen kolmen CD:n kokoelmalevy vuodelta 1995. Se sisältää kappaleita Järvisen koko uran ajalta sekä Timo Ukkolan tekemän haastattelun.


title: Autenttisuus

text: Autenttisuus viittaa alkuperän aitouteen.


title: Cis

text: Cis voi tarkoittaa:


title: Ces

text: Ces voi tarkoittaa seuraavia:


title: Des

text: Des tai DES voi tarkoittaa ainakin seuraavia asioita:


title: Patchy Moss – 30 Big Ones

text: Patchy Moss – 30 Big Ones on suomalaisen kitaristi Albert Järvisen kahden CD:n kokoelmalevy vuodelta 2000. Se on Järvisen 50-vuotispäivän kunniaksi koottu kronologinen läpileikkaus hänen koko urastaan. Mukana on ennenjulkaisemattomia äänitteitä.


title: Fis

text: Fis voi tarkoittaa seuraavia:


title: Velskolan Pitkäjärvi

text: Velskolan Pitkäjärvi () on pitkä ja kapea järvi Espoon pohjoisosassa.


title: Velskolan Pitkäjärvi

text: Järven pinta-ala on 104 hehtaaria ja keskisyvyys kolme metriä. Järvi on niukkaravinteinen ja sen vesi on hyvälaatuista.


title: Velskolan Pitkäjärvi

text: Velskolan Pitkäjärven pohjoispäässä sijaitsee seurakuntien toimintakeskus Velskolan tilalla. Järven keskivaiheen eteläpuolelta järvi haarautuu kahteen pitkulaiseen ja mutkaiseen lahteen.


title: Velskolan Pitkäjärvi

text: Järven ympäristö on erittäin mäkistä maastoa. Itäreunalla kulkee Velskolantie Bodomista Vanhalle Porintielle.


title: Velskolan Pitkäjärvi

text: Järven rannalla on vuonna 2008 perustettu, Natura 2000 -verkostoon kuuluva Jänisniemi-Björnträskin luonnonsuojelualue, alaltaan 17,7 hehtaaria. Alue käsittää metsää, lehmuslehtoa ja puustoista suota.


title: Velskolan Pitkäjärvi

text: Espoossa on myös kaksi muuta Pitkäjärveä, nimittäin Pitkäjärvi ja Nuuksion Pitkäjärvi.


title: Kristen Pfaff

text: Kristen Pfaff (26. toukokuuta 1967 – 16. kesäkuuta 1994) oli yhdysvaltalainen basisti, joka soitti yhtyeissä Janitor Joe ja Hole.


title: Kristen Pfaff

text: Pfaff syntyi ja kasvoi Buffalossa New Yorkin osavaltiossa. 5–14-vuotiaana hän opiskeli pianonsoittoa. Käytyään koulunsa Buffalo Academy of the Sacred Heartissa hän aloitti opinnot Boston Collegessa, vietti vuoden vaihto-oppilaana Amsterdamissa ja siirtyi Minnesotan yliopistoon. Hän sai pankista työpaikan tietokonegrafiikan laatijana.


title: Kristen Pfaff

text: Minneapolisissa Pfaff alkoi soittaa bassoa ja perusti kahden paikallisen nuoren, Joachim Breuerin ja Matt Entsmingerin, kanssa noise-rock-yhtyeen Janitor Joe. Yhtyeen esiintyessä Kaliforniassa vuonna 1993 Holen Courtney Love ja Eric Erlandson kiinnittivät huomionsa Pfaffiin ja tarjosivat hänelle paikkaa yhtyeensä basistina. Pfaff suostui, joskin vastahakoisesti, sillä hän ei olisi halunnut muuttaa pois Minneapolisista.


title: Kristen Pfaff

text: Holessa Pfaff osallistui menestysalbumin "Live Through This" tekoon, mutta ei viihtynyt yhtyeen kotikaupungissa Seattlessa. Courtney Loven puolison Kurt Cobainin itsemurha huhtikuussa 1994 oli järkytys Pfaffille, ja Holen seisauttaessa kiertuesuunnitelmansa hän palasi esiintymään Janitor Joessa. Hän oli aikeissa muuttaa Seattlesta takaisin Minneapolisiin, kun hän kuoli kesäkuun 15.–16. päivän välisenä yönä kylpyammeeseensa, mitä ilmeisimmin heroiinin yliannostukseen. Hän oli kärsinyt huumausaineongelmista ja ollut edellisenä talvena vieroitushoidossa.


title: Sun sain sydämeen juuri

text: ”Sun sain sydämeen juuri” () on saksalainen kansanlaulu 1800-luvun alusta. Laulun suomenkieliset sanat on tehnyt Sauvo Puhtila.


title: Badfinger

text: Badfinger oli brittiläinen pop- ja rockyhtye, joka kuuluu power pop -lajityypin edelläkävijöihin. Se sai alkunsa 1960-luvulla Swanseassa Walesissa ja hajosi vuonna 1975 Peter Hamin tehtyä itsemurhan. Yhtye teki kuitenkin comebackin vuonna 1978, mutta hajosi uudestaan vuonna 1984.


title: Peter Ham

text: Peter William Ham (27. huhtikuuta 1947 – 24. huhtikuuta 1975) oli brittiläinen laulaja-lauluntekijä, joka tuli tunnetuksi 1960-luvulla Swanseassa, Walesissa perustetun Badfinger-yhtyeen keulahahmona. Yhtye ja sen keulahahmo lukeutuvat power pop -genren kärkinimiin.


title: Peter Ham

text: Badfinger hajosi Hamin tehtyä itsemurhan hirttäytymällä Surreyssä, Englannissa 27 vuoden ikäisenä. Hänellä oli tyttöystävä, joka synnytti parin yhteisen tyttären hieman Hamin kuoleman jälkeen.


title: Yannick Nézet-Séguin

text: Yannick Nézet-Séguin (s. 1975 Montreal, Kanada) on kanadalainen kapellimestari. Hän on kahden professorin poika. Nézet-Séguin aloitti pianonsoiton opinnot viisivuotiaana ja kymmenvuotiaana päätti tulla aikuisena kapellimestariksi. Hän pitää kapellimestariesikuvinaan Charles Dutoitia ja Carlo Maria Giulinia.


title: Yannick Nézet-Séguin

text: Nézet-Séguin tuli Chœur polyphonique de Montréal -kuoron johtajaksi 1994 ja pääsi Québecin konservatorioon seuraavana vuonna. Hän opiskeli konservatoriossa pianonsoittoa, säveltämistä ja orkesterinjohtoa. Hän opiskeli kuoronjohtoa myös Joseph Flummerfeltin ja Herman Maxin oppilaana Westminster Choir Collegessa Princetonissa, Yhdysvalloissa. Hän jatkoi kapellimestariopintojaan myöhemmin myös Carlo Maria Giulinin johdolla.


title: Yannick Nézet-Séguin

text: Vuonna 1998 Nézet-Séguin seurasi Bernard Uzania Opéra de Montréalin johtajana vain 22-vuotiaana. Vuosina 1999 ja 2000 hän johti Les Grands Ballets Canadiens -baletin orkesteria Pjotr Tšaikovskin "Pähkinänsärkijässä" ja Les Violons du Roy -kamariorkesteria. Nézet-Séguin on ollut Orchestre Métropolitain du Grand Montréal -orkesterin musiikillinen johtaja vuodesta 2000 ja hänen sopimuksensa orkesterin kanssa jatkuu vuoteen 2010.


title: Yannick Nézet-Séguin

text: Nézet-Séguinin kapellimestaridebyytti Britanniassa oli Northern Sinfonia kaudella 2005–2006. Maaliskuussa 2007 hän johti Lontoon filharmonista orkesteria ja saman vuoden huhtikuussa Skotlantilaista kamariorkesteria. Marraskuussa 2007 Lontoon filharmoninen orkesteri nimitti hänet päävierailijakseen kaudelle 2008–2009.


title: Yannick Nézet-Séguin

text: Vuonna 2005 Nézet-Séguin johti ensi kertaa Rotterdamin filharmonista orkesteria ja joulukuussa 2006 orkesteri ilmoitti, että hän on orkesterin ylikapellimestari syksystä 2008 alkaen. Tässä toimessa hän seuraa Valeri Gergijeviä. Nézet-Séguin on johtanut Toulousen Theatre du Capitolen orkesteria, Dresdenin valtionorkesteria, Birminghamin kaupungin sinfoniaorkesteria. Oopperaa hän on johtanut Euroopassa Barcelonan Liceu-teatterissa.


title: Yannick Nézet-Séguin

text: Vuonna 2010 hänet nimettiin Philadelphian orkesterin musiikilliseksi johtajaksi. Hän aloittaa tehtävässään vuonna 2012.


title: Yannick Nézet-Séguin

text: Suomessa Nézet-Séguin johti marraskuussa 2007 Radion sinfoniaorkesteria Helsingissä ja Tampereella.


title: Maria Theurl

text: Maria Theurl (s. 11. elokuuta 1966) on entinen itävaltalainen maastohiihtäjä, MM-mitalisti.


title: Maria Theurl

text: Theurl saavutti pronssia Ramsaun 1999 MM-kilpailujen 15 kilometrin vapaan tyylin kilpailussa Stefania Belmondon ja Kristina Šmigunin jälkeen; tämä oli samalla hänen ainoa palkintokorokesijoituksensa maailmancupin kilpailuissa. Ramsaun kisoissa Theurl oli lisäksi yhdeksäs takaa-ajossa ja 30 kilometrillä sekä kahdestoista 5 kilometrillä.


title: Maria Theurl

text: Trondheimin MM-kilpailuissa 1997 Theurl oli 15 kilometrillä yhdestoista. Naganon olympialaisissa 1998 hän sijoittui 30 kilometrillä kuudenneksi, takaa-ajossa kolmanneksitoista sekä 5 kilometrillä viidenneksitoista.


title: The Reason

text: The Reason on Hoobastankin toinen studioalbumi, joka julkaistiin 9. joulukuuta 2003. Albumi on myynyt kaksinkertaista platinaa RIAA:n asteikolla (eli yli 2 miljoonaa kopiota).


title: The Reason

text: Ensimmäinen levyltä julkaistu single oli "Out Of Control", jonka saattoi ladata yhtyeen kotisivuilta. Nimikkokappale julkaistiin singlenä vuoden 2004 alkupuoliskolla, ja siitä tuli massiivinen hitti maailmanlaajuisesti sijoittuen toiseksi Billboard Hot 100 -listalla. Itse albumi sijoittui parhaimmillaan sijalle #3 Billboard 200 -listalla.


title: The Reason

text: Kaikki kappaleet säveltäneet Daniel Estrin ja Douglas Robb


title: Valtion vihollinen

text: Valtion vihollinen () on vuonna 1998 ensi-iltansa saanut toimintaelokuva, jonka ohjasi Tony Scott ja pääosassa on Will Smith. Tom Cruisea kaavailtiin alun perin pääosaan ennen Smithia.


title: Valtion vihollinen

text: Elokuvan budjetti oli noin 90 miljoonaa Yhdysvaltain dollaria ja tuotto noin 251 miljoonaa dollaria.


title: Valtion vihollinen

text: Uuteen salakuuntelulakiin kielteisesti suhtautuva kongressiedustaja tapetaan häikäilemättömästi, mutta poliisi ja FBI julistavat kuoleman itsemurhaksi. Eräs luontokuvaaja onnistuu saamaan teon nauhalle ja pian hänen perässään ovat murhasta vastuussa oleva NSA-tiedusteluelin. Paetessaan murhaajia luontokuvaaja tapaa vanhan ystävänsä, ay-juristi Robert Clayton Deanin, jonka laukkuun hän sujauttaa todistusaineiston. Pian tämän jälkeen takaa-ajettu luontokuvaaja saa surmansa.


title: Valtion vihollinen

text: Dean alkaa epäillä, että häntä seurattaisiin ja tarkkailtaisiin koko ajan ja NSA:n "elektronisen vainon" seurauksena Dean menettää vaimonsa ja työpaikkansa. Dean etsii käsiinsä salaisessa palvelussa työskennelleen Brillin ja saa tämän asettumaan puolelleen. Miehet iskevät NSA:ta vastaan sen omilla aseilla.


title: Viihdytysjoukot

text: Viihdytysjoukot olivat aluksi Valtion tiedoituslaitoksen, myöhemmin Suomen puolustusvoimien alaisuudessa vuosina 1941–1944 toiminut organisaatio. Sen tehtävänä oli kohottaa sotilaiden moraalia ja mielialaa.


title: Viihdytysjoukot

text: Talvisodassa viihdytystoiminta oli vähäistä. Jatkosodan aikana tilanne korjattiin ja viihdytyskiertueita järjestettiin runsaasti.


title: Viihdytysjoukot

text: Viihdytysjoukkojen kiertueet olivat hyvin suosittuja ja toivottuja tapahtumia rintamalla. Viihdyttäjinä toimi muun muassa laulajia, muusikkoja, näyttelijöitä, runonlausujia, pakinoitsijoita, taikureita, tanssijoita ja voimistelijoita. Osa heistä oli määrätty viihdytystehtäviin asevelvollisina, osa oli siviilejä.


title: Viihdytysjoukot

text: Näyttelijöistä rintamalla kiersivät muun muassa Tauno Palo, Ansa Ikonen, Leif Wager, Lasse Pöysti ("Suomisen Olli") ja Maire Suvanto ("Suomisen Pipsa"), laulajista Eugen Malmstén, Olavi Virta sekä Harmony Sisters. Tapio Rautavaara oli viihdytysjoukkojen radioäänistä tunnetuin.


title: Viihdytysjoukot

text: Viihdytysjoukoissa työskentely oli vaarallista, sillä esiintymispaikat olivat usein hyvin lähellä etulinjaa.


title: Erik Per Sullivan

text: Erik Per Sullivan (s. 12. heinäkuuta 1991) on yhdysvaltalainen näyttelijä, joka tunnetaan muun muassa Deweyn roolista televisiosarjassa "Veljemme on nero" (2000–2006).


title: Erik Per Sullivan

text: Sullivan on esiintynyt myös muutamissa elokuvissa, kuten kauhuelokuvassa "Wendigo" (2001) ja komediassa "Skipataan joulu" (2004).


title: Erik Per Sullivan

text: Sullivan syntyi Worcesterissa, Massachusettsissa Fred ja Ann Sullivanin ainoana lapsena. Hänen äitinsä on kotoisin Ruotsista.


title: Bryan Cranston

text: Bryan Lee Cranston (s. 7. maaliskuuta 1956 San Fernando, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa Halin roolistaan komediasarjassa "Veljemme on nero" ja Walter Whiten roolistaan draamasarjassa "Breaking Bad", josta hän on saanut parhaan miespääosan Primetime Emmyn vuosina 2008, 2009, 2010 ja 2014. Hänet palkittiin parhaan miespääosan Tony-palkinnolla roolisuorituksestaan näytelmässä "All the Way" vuonna 2014.


title: Bryan Cranston

text: Cranston on naimisissa Robin Deardenin kanssa. Pari tapasi "Airwolf"-sarjan kuvauksissa. Heillä on vuonna 1993 syntynyt tytär.


title: Christopher Masterson

text: Christopher Kennedy Masterson (s. 22. tammikuuta 1980) on yhdysvaltalainen näyttelijä. Hänet tunnetaan parhaiten vuonna 2000 aloitetusta tilannekomediasarjasta "Veljemme on nero", jossa hän esiintyy vanhimman veljen, Francisin roolissa. Hänen todellinen veljensä on näyttelijä Danny Masterson.


title: Christopher Masterson

text: Masterson nähtiin myös kauhuelokuvaparodiassa "Scary Movie 2" (2001).


title: Danny Masterson

text: Daniel Peter "Danny" Masterson (s. 13. maaliskuuta 1976 Long Island, New York, Yhdysvallat) on yhdysvaltalainen näyttelijä, joka on noussut maineeseen Steven Hyden roolillaan televisiosarjassa "70's Show". Masterson aloitti näyttelemisen jo 5-vuotiaana mainoksissa. Masterson tähdittää myös tv-sarjaa "Miesten juttuja" ('Men at work') sekä on ollut mukana lukuisissa muiden tv-sarjojen jaksoissa.


title: Danny Masterson

text: Hän on naimisissa malli-näyttelijätär Bijou Phillipsin kanssa. Masterson on Skientologia-kirkon jäsen.


title: Danny Masterson

text: Muun muassa tv-sarjassa "Veljemme on nero" esiintynyt näyttelijä Christopher Masterson on Danny Mastersonin nuorempi veli.


title: Danny Masterson

text: Kuten Christopher myös Danny Masterson on esiintynyt elokuvissa, esimerkiksi "Troijan sodassa" (1997) ja elokuvassa "Yes Man "(2008).


title: Danny Masterson

text: Masterson on osaomistajana 11 ravintolassa, ja toimii myös pokerinpeluun piirissä, ja on "Card Player"-lehden (suom. "kortinpelaaja") rahoittaja-sijoittaja, yhdessä 70's show’n Laura Preponin ja veljensä Christopherin kanssa.


title: Danny Masterson

text: Masterson toimii myös sivutöinä DJ:nä yökerhoissa ja radiossa, taiteilijaniminään 'DJ Mom Jeans', 'DJ Donkey Punch' tai 'Daniel P.', ja on mm. esiintynyt Lollapalooza-festareilla vuosina 2008, 2009 ja 2010.


title: Mary Boleyn

text: Mary Boleyn (n. 1499 – 19. heinäkuuta 1543) kuului Boleynin aatelisperheeseen, jolla oli runsaasti vaikutusvaltaa 1500-alussa. Mary oli yksi Englannin kuningas Henrik VIII:n rakastajattarista, ja lisäksi väitetään, että hän oli myös ollut Henrik VIII:n kilpailijan, Ranskan kuningas Frans I:n rakastajatar. Hän oli kahdesti naimisissa, ja useimmat historioitsijat uskovat hänen olleen kuningatar Anna Boleynin vanhempi sisar. Jotkut historioitsijat ovat yhä sitä mieltä, että hän oli nuorempi sisar, mutta Maryn lapset ja Annan tytär uskoivat Maryn olleen vanhempi.


title: Mary Boleyn

text: Mary syntyi Heverin linnassa Kentissä. Hän oli varakkaan diplomaatin Thomas Boleynin ja tämän puolison, lady Elizabeth Howardin tytär. Mitään konkreettisia todisteita hänen oikeasta syntymäajastaan ei ole, mutta ilmeisestikin hän syntyi vuosien 1499 ja 1508 välillä. Useimmat historioitsijat ovat päätyneet varhaisempaan ajankohtaan noin vuonna 1499. On runsaasti asiakirjatodisteita siitä, että hän oli myös Boleynin perheen vanhin lapsi. Todisteisen mukaan Boleynien jälkeläiset uskoivat Maryn olleen vanhin lapsi: vuonna 1597 hänen lapsenlapsensa lordi Hunsdon vaati itselleen Ormonden jaarlin arvonimeä sillä perusteella, että hän oli Boleynien laillinen perijä. Aristokratian tiukkojen perintösääntöjen mukaan arvonimi olisi kuulunut Elisabet I:lle, Anna Boleynin tyttärelle, mikäli Anna olisi ollut vanhin lapsi, sillä arvonimi periytyi perheen vanhimman tyttären kautta miespuolisten perillisen kuoltua.


title: Mary Boleyn

text: Aiemmin uskottiin, että Mary oli saanut koulutuksensa ulkomailla ja viettänyt jonkin aikaa arkkiherttuatar Margareeta Itävaltalaisen hovissa, mutta nykyään on selvinnyt, että Anna Boleyn oleskeli arkkiherttuattaren hovissa. Mary vietti suurimman osan lapsuudestaan Englannissa. Vuonna 1514 hän lähti ulkomaille, kun hänen isänsä oli saanut hänelle hovineidon paikan kuninkaan sisaren, Maria Tudorin hovissa, kun prinsessa lähti Ranskaan naidakseen Ranskan kuningas Ludvig XII:n. Kun seurue oli oleskellut Pariisissa muutaman viikon, kaikki kuningattaren englantilaiset hovineidot käskettiin kotiin. Mary Boleyn sai kuitenkin jäädä – ehkäpä siksi, että hänen isänsä oli Englannin uusi suurlähettiläs. Jopa senkin jälkeen, kun Maria Tudor palasi Englantiin miehensä kuoltua 1. tammikuuta 1515. Mary Boleyn jäi uuden kuninkaan, Frans I:n ja tämän kuningattaren hoviin.


title: Mary Boleyn

text: Maryn seuraksi Pariisiin saapuivat hänen isänsä sir Thomas ja hänen nuorempi sisarensa Anna, joka oli viettänyt vuoden Hollannissa. Tänä aikana Marysta tuli oletettavasti kuningas Frans I:n rakastajatar, joka kuvasi myöhemmin häntä sanoilla "kaikkein pahamaineisin huora". Kun kuninkaallinen suhde päättyi, Marylla oli muita suhteita, jotka johtivat lopulta siihen, että hänet vapautettiin hovin palveluksesta ja lähetettiin kotiin Englantiin. Joiden historioitsijoiden mukaan Maryn kevytmielisyyttä on suuresti liioiteltu, mutta yleensä on kuitenkin oletettu väitteiden olleen ainakin osittain totta.


title: Mary Boleyn

text: Maryn vanhemmat ja sisar olivat kauhuissaan tämän käytöksestä ja helpottuneita, kun saattoivat lähettää tämän takaisin Englantiin vuonna 1519. Hän sai uuden paikan Englannin kuningattaren Katariina Aragonialaisen hovinaisena tämän ja kuningas Henrik VIII:n viimeisenä kymmenenä avioliittovuotena.


title: Mary Boleyn

text: Vuosi sen jälkeen kun Mary oli palannut Englantiin, hän avioitui 4. helmikuuta 1520 William Careyn kanssa. Carey oli varakas hovimies, jolla oli vaikutusvaltaisia ystäviä ja jota kuningas Henrik VIII suosi. Kuningas oli jopa vieraana heidän häissään. Saattoi hyvinkin olla, että hän aloitti suhteen Maryn kanssa pian häiden jälkeen. Suhteen alkamisaikaa ei tiedetään tarkkaan monistakin syistä. Ensinnäkään kukaan ei tiedä sen tarkkaa päättymispäivää. Toisekseen suhde ei koskaan ollut julkinen, eikä Mary ollut tunnettu kuninkaan rakastajattarena. Englannissa käyttäydyttiin toisin kuin Ranskassa, missä kuninkaan rakastajattarella oli julkinen asema. Joko suhteen aikana tai sen päätyttyä huhuttiin, että kuningas olisi ollut Maryn molempien lasten isä.


title: Mary Boleyn

text: Erään todistajan mukaan Maryn poika muistutti kuningasta, mutta kyseinen todistaja on Isleworthin kirkkoherra John Hales, joka noin kymmenvuotiaan pojan tavattuaan huomautti näheensä “nuoren herra Careyn”, jonka jotkut munkit uskoivat olevan kuninkaan äpäräpoika. Mitään aikalaistodisteita ei ole siitä, että Henry Carey olisi ollut kuninkaan biologinen lapsi, ja tuon aikakauden säilyneistä dokumenteista selviää, että Henry syntyi maaliskuussa 1526, mutta suhteen uskottiin jo päättyneen ennen sitä.


title: Mary Boleyn

text:
Maryn sisar Anna Boleyn palasi Englantiin vuonna 1522 ja kohosi hovissa hyvin suosituksi. Sisaret eivät olleet erityisen läheisiä ja liikkuivat eri piireissä. Myöhemmin Henrik VIII rakastui Annaan.
Vaikka Maryn väitetään olleen Annaa kauniimpi, Anna tuntuu olleen sisarista kunnianhimoisempi. Hän kieltäytyi suostumasta kuninkaan rakastajattareksi – varmaankin pikemminkin nokkeluutensa kuin hyveellisyytensä vuoksi. Hän tiesi, että Henrik halusi sitä mitä ei voinut saada, ja Anne oli tarpeeksi terävä torjuakseen kuninkaan lähentelyt, mikä sai tämän haluamaan häntä vain enemmän. Vuoden 1527 puoliväliin mennessä Henrik oli päättänyt naida Annan. Anna hyväksyi kuninkaan kosinnan, ja siten hänestä tuli "toinen nainen", kun kuningas koetti saada avioliittonsa Katariina Aragonialaisen kanssa mitätöityä.


title: Mary Boleyn

text: Vuotta myöhemmin, kun Maryn aviomies kuoli hikitautiin, Henrik VIII antoi Anna Boleynille Maryn pojan, nuoren Henry Careyn huoltajuuden. Englannin yläluokan parissa oli varsin tavallista lähettää lapsia jonkun varakkaan sukulaisen kotiin kasvatettavaksi, ja Maryn tapauksessa se oli varmaan erityisen tarpeen siksi, että aviomiehensä kuoltua hänellä oli huomattavia velkoja, ja tässä tilanteessa hänen sisarensa saattoi auttaa. Anna järjesti sisarenpoikansa luostarikouluun. Maryn isä ei osoittanut mitään halua auttaa rahapulassa olevaa tytärtään. Anna Boleyn sai kuitenkin järjestettyä Marylle vuosittaisen sadan punnan eläkkeen.


title: Mary Boleyn

text: Kun Anna matkusti Henrik VIII:n kanssa Calais’n kaupunkiin vuonna 1532, Mary oli mukana hänen seurueessaan. Anna kruunattiin Englannin kuningattareksi 1. kesäkuuta 1533, ja saman vuoden syksynä hän synnytti ensimmäinen lapsensa, tytär Elisabetin. Vuonna 1534 Mary avioitui salaa William Staffordin kanssa. William oli aateliton mies, jolla oli vain pienet tulot. Sen vuoksi historioitsijat ovat aina epäilleet, että kyse oli rakkausavioliitosta – mitään muuta syytä sille, miksi Mary olisi nainut alempi arvoisen miehen, ei ollut. Kun avioliitto paljastui, Maryn perhe kielsi hänet, ja kuningatar Anna karkotti pariskunnan hovista.


title: Mary Boleyn

text: Maryn taloudellinen tilanne oli niin huono, että hän joutui anomaan kuninkaan neuvonantajaa, Essexin jaarli Thomas Cromwelliä, puhumaan hänen puolestaan kuninkaalle. Henrik ei kuitenkaan välittänyt Maryn vaikeuksista. Niinpä Mary pyysi Cromwelliä puhumaan isälleen, sedälleen ja veljelleen, mutta siitäkään ei ollut hyötyä. Yllätten Anna leppyi ensin. Hän lähetti Marylle upean kultaisen pikarin ja jonkin verran rahaa, mutta kieltäytyi silti päästämästä sisartaan hoviin. Osittaista sovintoa pidemmälle he eivät enää päässet, eivätkä he tavanneet vuoden 1534 ja Annan kuoleman vuonna 1536 välillä.


title: Mary Boleyn

text: Maryn elämästä vuoden 1534 ja hänen sisarensa Annan 19. toukokuuta 1536 tapahtuneen teloituksen välillä ei tiedetä. Mary ei tavannut äitiään, eikä käynyt sisarensa Annan luona, kun hän oli vangittuna Towerissa. Hän ei myöskään yrittänyt tavata veljeään Georgea, joka oli myös vangittuna. Siitäkään ei ole todisteita, että hän olisi kirjoittanut sisaruksilleen. Enonsa Norfolkin herttuan Thomas Howardin tavoin hän ehkä piti viisaampana ottaa etäisyyttä epäsuosioon joutuneisiin sukulaisiinsa.


title: Mary Boleyn

text: Mary ja hänen puolisonsa elivät hovista karkotettuina Rochfordissa Essexissä. Annan teloituksen jälkeen Maryn äiti vetäytyi hovista ja kuoli eristäytyneenä vain hieman yli vuosi tyttären kuoleman jälkeen. Maryn isä sir Thomas kuoli seuraavana vuonna. Vanhempiensa kuoleman jälkeen Mary peri joitakin Boleynien kiinteistöjä Essexistä. Hän tuntuu viettäneen lopun elämäänsä tuntemattomana ja varsin mukavasti toisen aviomiehensä kanssa. Hän kuoli hieman yli neljäkymmentävuotiaana, oman aikakautensakin mittapuulla suhteellisen varhaisessa iässä, 19. heinäkuuta 1543.


title: Mary Boleyn

text: Mary sai aviomiehensä William Careyn (1495 – 22. heinäkuuta 1568) kanssa kaksi lasta:


title: Mary Boleyn

text: Avioliitossaan William Staffordin (k. 5. toukokuuta 1566) kanssa Mary sai yhden pojan, jonka arvellaan syntyneen vuonna 1535 ja kuolleen vuonna 1545. Pariskunnalla saattoi olla myös tytär nimeltä Anne, mutta tästä ei ole varmuutta.


title: Mary Boleyn

text: Mary Boleyn on lukuisten kuuluisuuksien esiäiti, ja hänen jälkeläistensä joukossa ovat Winston Churchill, P. G. Wodehouse, Elizabeth Bowes-Lyon, Walesin prinsessa Diana ja Yorkin herttuatar Sarah Ferguson.


title: Mary Boleyn

text: Marya kuvattiin vuoden 1969 elokuussa "Anne of the Thousand Days", jossa hänet esitettiin raskaana olevana, hylättynä ja katkerana. Elokuvassa häntä näytteli Valerie Gearon, Anna Boleynia Geneviève Bujold ja kuningasta Richard Burton.


title: Mary Boleyn

text: Maryn hahmo esiintyy myös monissa kirjoissa, ja häntä ovat kuvanneet esimerkiksi Robin Maxwell kirjassa "The Secret Diary of Anne Boleyn", Rosalind Miles kirjassa "I, Elizabeth", Maureen Peters teoksessa "The Rose of Hever", Jean Plaidy kirjassa "The Lady in the Tower", Norah Lofts romaanissa "Mistress Anne", Evelyn Anthony kirjassa "Anne Boleyn", Wendy J. Dunn kirjassa "Dear Heart, How Like You This?" ja Carolyn Meyer teoksessa "Young Royals: Doomed Queen Anne".